SVET INAKHipisáci vytvorili z opustených kasární mesto v meste. Dnes zarába milióny

Pred desiatkami rokov poskytla Christiania lacné útočisko stovkám ľudí, ktorí chceli vybudovať vlastnú paralelnú spoločnosť. Dnes sa na sťahovanie do komúny v srdci Kodane čaká v poradovníku.

„Dánsko je krajinou rozprávok a vznik mojej komunity je príbehom ako z jednej z nich,“ opísal Risenga Manghezi kodaňskému publiku zrod slobodného mesta Christianie počas svojej TEDx prednášky. V slobodnom meste žije sedem rokov a dnes pôsobí ako jeho hovorca. Obyvateľom dánskej metropoly však dnes nie je príbeh jedného z najväčších a najstarších alternatívne spravovaných území v Európe cudzí. Alternatívna komúna, ktorá kedysi vznikla “zasquatovaním” nevyužívaného územia štátu, sa nachádza priamo v srdci Kodane, pár minút chôdze od kráľovského paláca či parlamentu. Už viac než štyridsať rokov tu niečo menej ako tisícka ľudí žije v niekdajších opustených vojenských barakoch v autonómii (nie však nezávislosti) od mesta i dánskej vlády. Ak si však predstavujete zanedbané ulice, ktoré obývajú problematickí asociáli a treba sa im radšej vyhnúť, opak je pravdou. Mesto v meste je po zábavnom parku Tivoli najnavštevovanejšou turistickou atrakciou škandinávskej metropoly. Je centrom živého umenia, kreatívnej slobody, udržateľných zelených riešení, ale i legálneho predaja hašišu. Rezidenti sú dnes hrdí na to, že nad nimi nestojí žiadna priama zákonná štátna autorita. To ale neznamená, že v Christianii panuje bezprávie bez pravidiel. Naopak. Hovorca komunity Maghezi aj počas svojej prednášky priznal, že v skutočnom živote nie je žiadna rozprávka úplne idylická a komunita má vlastné sociálne problémy i kriminalitu. No darí sa jej ich prekonávať, pretože je až nábožensky verná myšlienkam, na ktorých vznikla. „Mali sme šťastie, keď sme pred rokmi dostali ako dar tieto priestory, ktoré nikto nechcel a vytvorili sme niečo, čo je inšpiráciou pre celý svet,“ hovorí pre projekt Svet inak Kirsten Larsenová, ktorá v Christianii žije už tridsať rokov a vychovala v nej obe svoje deti. Príbeh slobodného mesta v dánskej metropole sa začal písať viac ako dve dekády predtým, než sa jej hovorca Manghezi vôbec narodil. Na začiatku 70. rokov dánska armáda opustila rozsiahle historické kasárne v centre Kodane. Tie po storočia bránili mesto pred útokmi od mora, no po druhej svetovej vojne stratili svoj zmysel. Na rozsiahle prázdne vojenské objekty dohliadalo len niekoľko strážnikov, a tak sa čoskoro stali útočiskom pre bezdomovcov. Miestni však s nimi mali aj iné plány. Jedného dňa obyvatelia zo susedstva spoločne strhli plot, aby na nepoužívaných pozemkoch postavili ihrisko pre svoje deti. Aj keď niektorí si to vyložili ako protest proti zvyšujúcim sa cenám bývania v krajine, ktoré trápili hlavne Kodaň. Dánska ekonomika v tom čase síce rástla, ale príliš pomaly. Ceny v porovnaní s ňou stúpali viac ako dvojnásobne rýchlejšie. Nešťastne sa nafúkla aj nezamestnanosť. Ekonomika krajiny sa vtedy transformovala z dominantne poľnohospodárskej na industriálnu a na ekonomiku založenú na službách, čo si vyžiadalo prinajmenšom dočasné straty pracovných miest. S nespokojnosťou ľudí súvisel aj úspech hnutia hippies, ktoré v plnej sile zasiahlo hlavne mladú generáciu. Boli to časy, kedy i vojaci nosili dlhé vlasy a revolte proti vládnucemu systému dominovali myšlienky pacifizmu a slobody. A sloboda sa pre niektorých spájala aj s anarchiou ako alternatívou k zabehnutým pravidlám. Pod anarchiou však netreba chápať bezprávie či svet bez zákonov, ide skôr o existenciu bez štátu, či v tomto prípade obmedzením jeho vplyvu a samosprávou vlastných vecí. Ďalšie mesiace tak najmä mladí squatteri húfne obsadzovali prázdne vojenské budovy. Za oficiálne otvorenú vyhlásil Christianiu novinár a aktivista Jacob Ludvigsen v septembri 1971. Ludvigsen písal o tom, ako občania obsadili „zakázané vojenské mesto, aby vytvorili spoločnosť z ničoho”. V ďalšom manifeste napísal, že cieľom Christianie je vznik „ekonomicky sebestačnej komunity nezávislej od vlády, v ktorej je každý spoluzodpovedný za blaho toho druhého”. Na územie slobodného mesta mohol prísť ktokoľvek, kto bol pripravený dodržiavať pravidlá komunity. Zoznam nebol príliš dlhý - žiadne zbrane, násilie, krádeže a absencia súkromného vlastníctva nehnuteľností. A platiť nájomné - za mesiac 50 dánskych korún (okolo sedem eur), čo pokrývalo náklady na vodu a elektrinu. Vládni sociálni demokrati tolerovali obsadenie štátnych budov novými nájomníkmi a nazvali Christianiu “sociálnym experimentom”. Neskôr sa oblasť podarilo zlegalizovať, aj keď nové pokusy o zrušenie či presunutie Christianie prichádzali od každej novej vlády. No len tak ju zrušiť nie je jednoduché. Z detského ihriska sa totiž medzitým stal priestor, kde mohli svoju kreativitu realizovať aj dospelí. Len namiesto pieskových hradov budovali celú spoločnosť. Christiania sa stala útočiskom stoviek mladých Dánov, hlavne umelcov, rôznych hipíkov, anarchistov, ale i zmesky asociálov, pacientov s duševnými chorobami a ďalších, ktorí nevedeli, kam patria. Všetci sa svorne otáčali chrbtom k “normálnej” spoločnosti a utekali za životom mimo dominujúci systém, životom postaveným na iných základných východiskách. Na uliciach mesta, do ktorého nesmú autá, si otvárali stánky s makrobiotickou stravou, etno oblečením či meditačné centrá, lákadlom pre mnohých - a zvlášť pre turistov - bol aj predaj marihuany a hašišu. Ten bol v Christianii tolerovaný od jej začiatkov, aj napriek tomu, že na území celého Dánska sú všetky drogy okrem alkoholu či tabaku mimo zákon. Pôvodne pritom platili rovnaké benevolentné pravidlá aj pri tvrdých drogách. To viedlo k problémom a dokonca smrti desiatich narkomanov koncom 70. rokov. Väčšina užívateľov tvrdých drog vtedy obývala kasáreň, ktorej sa hovorilo “Archa mieru”. Ľudia v nej žili v otrasných podmienkach. Budova nemala ani dvere, na deravej podlahe boli len matrace a jedna izba vraj patrila len túlavým mačkám. Kodaňská polícia vtedy problém ignorovala, aj keď ju priamo rezidenti požiadali o pomoc. S pocitom zrady od štátu - obyvatelia riadne platili dane a mali teda na služby štátu nárok - sa rezidenti rozhodli, že situáciu vyriešia po svojom. Zhromaždenie obyvateľov, ktoré je dodnes jediným rozhodujúcim orgánom komúny, sa rozhodlo, že bude konať. Štyridsať dní muži, ženy ale i deti Christianie strážili “Archu mieru” a každý díler či narkoman, ktorý sa snažil prekročiť prah budovy, bol postavený pred ultimátum - skoncovať s heroínom alebo odísť z Christianie. Šestdesiatka ľudí vtedy podstúpila liečenie, zvyšok opustil komunitu nadobro. Odvtedy sa v komúne udržiava prísny zákaz tvrdých drog a uplatňuje sa precedens, že ak niekto porušuje pravidlá ohrozujúce ostatných, nemôže v Christianii zostať. Zároveň to však poukázalo na schopnosť spoločenstva riešiť problémy aj bez zásahu zvonku. “Ako antropologička som bola fascinovaná všetkými obyvateľmi, ktorí bývali v Christianii,” opisuje svoje prvé roky v komunite vtedy len 25-ročná Kirsten Larsenová. Ako z hollywoodského klišé ju do Christianie priviedla láska. Jej prísne konzervatívni rodičia sa zhrozili, keď sa za budúcim manželom presťahovala do vojenského baraku v komunite, ktorá sa stala jej novým domovom. Kirsten sa do slobodného mesta prisťahovala v roku 1980 len niekoľko týždňov potom, ako komunita vyriešila problém s tvrdými drogami. “Bolo to vzrušujúce, aj keď sme nemali veľa a žili veľmi skromne,” opisuje svoj príchod Kirsten. Nájom sa vtedy už postupne vyšplhal na 250 dánskych korún mesačne (asi 30 eur), no v porovnaní s ostatnými časťami Kodane šlo stále o veľmi lacnú lokalitu. Študentka sociálnej antropológie predtým žila v podobnej komunite vo východnej časti Dánska. Tam s ďalšími nadšencami viedli udržateľnú farmu a s komunitou Christianie sa často navštevovali. Dnes sa ako zamestnankyňa mesta venuje styku s médiami. Sedíme s Kirsten v presscentre Christianie, v budove nazývanej “opera”, obklopení plagátmi za legalizáciu marihuany. Popíjame teplý brusnicový džús. Kirsten, entuziazmom nasiaknutá päťdesiatnička, ktorá neodložila typický dánsky úsmev ani pri sychravom škandinávskom počasí, vysvetľuje, ako dnes komunita funguje. Christiania si nevedie oficiálne štatistiky, ale podľa údajov štátnej agentúry pre majetok pracuje viac než polovica rezidentov mimo mesta a časť tvoria nezamestnaní či dôchodcovia. “Pomerne veľa ľudí ale pracuje aj priamo v komúne a berie za svoju prácu plat. Tí ale v týchto štatistikách nie sú,” dopĺňa Kirsten, ktorá tiež patrí medzi nich. Kirstenin dom je dnes moderne vybavený a s manželom v ňom vychovala dve dcéry. Christiania sa za tie roky zmenila tiež. Jej obyvateľom sa podarilo vybudovať infraštruktúru, akú nájdeme v každom inom meste. Obchody, potraviny, detské jasle, škôlka, lekáreň, vlastné divadlo, kaviarne, skatepark, dvakrát do týždňa ordinuje v areáli doktor. Zároveň už mesto generuje aj vlastné príjmy. Zo spoločnej kasy sa financujú opravy verejných budov, cesty alebo vynášanie odpadu. Komunita má aj vlastný fond pre prípad prírodnej katastrofy a obyvatelia si v spoločnej banke môžu odkladať úspory. Autonómne alternatívne spravované územie sa dnes zmenilo na komunitný kolos, ktorý ročne operuje s rozpočtom okolo 40 miliónov dánskych korún (takmer 5,4 milióna eur). Len pre porovnanie - je to desatina ročného rozpočtu Trnavy. Nemalé peniaze do jej ekonomiky pritom prináša turizmus - mestečkom s necelou tisícovkou obyvateľov sa premelie okolo milióna turistov ročne. Viac ako dve tretiny rozpočtu prichádzajú z nájmov od rezidentov, zvyšok od podnikov, ktoré v Christianii obchodujú. Pri nich sa uplatňuje pravidlo, každý platí podľa toho, koľko zarobí. Ľudia z vonka sú vítaní otvárať si obchody či stánky v komúne, ak prispievajú podľa pravidiel do spoločnej kasy. Hlavným príjmom mesta je tak fixný nájom, ktorý musí platiť každý dospelý rezident. Nájomné sa dnes vyšplhalo na 1200 dánskych korún (160 eur) a príplatok 27 korún (tri eurá) za každý meter štvorcový obytnej plochy. V porovnaní s nájmami v Kodani je to mnohonásobne lacnejšie. Ako priznáva Kirsten, sú aj takí, ktorí nájomné roky neplatia. Ich spoločný dlh je okolo milióna korún (136-tisíc eur). Keďže komunita nemá klasickú miestnu autoritu, ako je polícia či daňový úrad, nemá ako vymáhať peniaze od dlžníkov. Nedbanlivci sú iba zahanbení v lokálnych novinách. Čo však v konečnom dôsledku môže byť lacnejšie. “Napriek tomu je komunita ekonomicky zdravá. Obyvatelia sú hrdí na to, že nikdy nemeškali s poplatkami alebo daňami štátu. Ministerstvo obrany, vlastník budov a pozemkov, ich dokonca, paradoxne, označilo za ´ukážkových občanov´,” tvrdí vo svojej štúdii Alberto Vanolo z Turínskej univerzity, ktorý sa zaoberal výskumom komunity. Trochu paradoxným zdrojom financií do rozpočtu je aj tamojšia lokálna mena - takzvaný løn (v dánštine plat), ktorý má hodnotu 50 korún (6,7 eura). Ide skôr o suvenír pre turistov, ktorým podporujú lokálnu ekonomiku, než o skutočný nástroj výmeny. Výroba mince je omnoho lacnejšia, než je jej hodnota. Na území mesta platia aj dánske koruny, ľudia si tak môžu vybrať. “Ja si napríklad pýtam svoju výplatu v lønoch, tak zaručím, že svoje peniaze vraciam do komúny,” hrdo oznamuje Kirsten. V jednej z malých kaviarní na hlavnej Pusher Street pracuje aj dieťa Christianie, dvadsaťdvaročná Sara. Ako malá si spomína na bezstarostné detstvo, kedy sa len ako trojročná hrávala na uliciach komúny. Aj keď sa jej rodina neskôr odsťahovala do mesta, vždy sa do komunity rada vracia. “Ľudia sú tu akoby úprimnejší a otvorenejší, pritom sú všetci rovnako tvrdohlaví vo svojich názoroch,” hovorí s úsmevom. Ani Kirstenine obe deti už nežijú v Christianii, čo iba ilustruje rastúci trend starnutia komunity. Pritom komúna nemá núdzu o nových záujemcov o bývanie. Stále sú v nej náklady na život v porovnaní so zvyškom Kodane niekoľkonásobne nižšie. Na území je už obmedzená akákoľvek výstavba nových domov. Ak sa chce niekto do Christianie presťahovať, čaká v poradovníku, kým niekto neodíde alebo nezomrie. “Je pravda, že hašišový biznis našim obyvateľom postupne vykĺzol z rúk,” otvorene priznáva Kirsten. Hovoríme o situácii, kvôli ktorej sa Christiania stala nechválne známou aj za hranicami Dánska. Predávať marihuanu pritom smú podľa pravidiel komunity len jej obyvatelia, ktorí tam žijú minimálne tri roky. Gangom sa však medzi nich darí infiltrovať. Kriminálnici tak vytlačili z predaja pôvodných obyvateľov a idú aj proti záujmom slobodného mesta. Kodaňská polícia odhaduje, že medzi rukami dílerov a zákazníkov sa na Pusher Street ročne premelie až okolo miliardy dánskych korún (takmer 135 miliónov eur). Žiadne z týchto peňazí však už neputujú do spoločnej kasy. Na konci augusta tohto roka napätie dokonca vyvrcholilo streľbou. Jeden z dílerov postrelil dvoch policajtov, z toho jedného vážne zranil. O pár dni sa ľudové zhromaždenie podobne ako v minulosti zhodlo na krízovom riešení. Všetky stánky z Pusher Street vtedy obyvatelia zbúrali a obrátili sa na všetkých priateľov Christianie, aby hašiš nekupovali a nepodporovali tak nárast kriminality. A aj keď sa v jej uliciach stále nájde veľa dílerov, podľa slov obyvateľov sa už znížil predaj marihuany a hašiša o polovicu. “Kodaň potrebuje hnutia ako Christiania, pretože obohacujú našu kultúru o novú dimenziu a dynamiku,” hovorí o budúcnosti komunity starosta Kodane, Frank Jensen pre The Guardian. Jej existencia však nikdy nebola celkom istá, právny status Christianie bol horúci zemiak každej dánskej vlády. Nevyhli sa jej ani súdy či protesty. A pred piatimi rokmi obyvatelia dostali od štátu ultimátum - buď odkúpia pozemky, alebo ich štát predá prvému záujemcovi, ktorí ich dokáže odkúpiť. Na jednom z mnohých ľudových zhromaždení vtedy zaznela od jedného prostorekého obyvateľa pamätná veta: “Aká drzosť, dávať nám ultimátum. Zavrieť si to môžeme sami, takéto privilégium im nepatrí.” Obe strany sa napokon dohodli. Obyvatelia časť pozemkov a všetky nehistorické budovy od mesta odkúpili za nižšiu než trhovú cenu, zvyšok si komunita prenajíma od vlády za osem miliónov korún (milión eur) ročne. Teda viac než pätinu jej rozpočtu. Dohoda ukázala niečo podstatné - a to skutočnosť, že vysťahovanie ľudí z vojenských barakov nebolo nikdy úplne možné. Christiania sa stala pre Kodaň i celé Dánsko symbolom i artiklom, ktorý ho propaguje vo svete. Okrem turizmu sa stala miestom pre kreativitu a inovácie, ako sú rôzne ekologické riešenia či známe trojkolky, ktoré najskôr tvorili alternatívu autám v komúne, no dnes sa predávajú po celom Dánsku i vo svete. Christiania je najzelenšou časťou Kodane. Jej obyvatelia sa starajú o historické budovy. A v neposlednom rade si komunita dokáže riešiť svoje problémy sama. Napriek tomu, že má relatívne veľký podiel obyvateľov s nízkym vzdelaním a nízkymi príjmami, nevykazuje výraznejšie patologické znaky, ktoré sa s takýmito komunitami spájajú. Komunita sa nikdy nechcela od mesta oddeliť, skôr chcela ísť príkladom. Dnes sa ukazuje, že sa jej to darí. Až natoľko, že sa natíska otázka, čo vlastne rozdeľuje tieto dva odlišné svety. Svety, ktoré stoja na inej predstave o fungovaní spoločnosti, kde peniaze nehrajú jedinú rolu. Možno aj preto vnímajú obyvatelia Christianie ako najväčšiu hrozbu rastúci nájom, ktorý im zhltne viac než 20 percent rozpočtu. Projekt Svet inak je súčasťou kampane Vyber si, ktorú počas predsedníctva Slovenska v Rade EÚ realizuje Platforma MVRO. Aktivitu spolufinancuje SlovakAid a Európska komisia. Články reprezentujú výlučne názory ich autorov.


Nicholsonová žiada od Kaliňáka stanovisko k údajnej korupcii Danka

NAKA a inšpekcia ministra vnútra vydali k veci podľa Nicholsonovej protichodné stanoviská.

BRATISLAVA. Podpredsedníčka Národnej rady Lucia Ďuriš Nicholsonová (SaS) sa obrátila na Ministerstvo vnútra a Národný bezpečnostný úrad (NBÚ) so žiadosťou, aby sa vyjadrili k údajnej kriminálnej informácii, ktorá bola doručená do jej poštovej schránky. Oznámila na utorkovej tlačovej konferencii opozície v parlamente. O dokumente, ktorý má hovoriť o údajnom zapletení predsedu Národnej rady Andreja Danka (SNS) do korupcie, informovala Ďuriš Nicholsonová minulý týždeň v pléne parlamentu. K napísaniu žiadostí na ministerstvo a NBÚ ju podľa jej slov primäl fakt, že vedúci predstavitelia NAKA a inšpekcia ministra vnútra vydali k veci protichodné stanoviská. Podpredsedníčka parlamentu chce, aby boli odstránené pochybnosti, či písomnosť podlieha utajovanému režimu, alebo nie. Ďuriš Nicholsonová v utorok počas tlačovej konferencie zverejnila jej formálnu časť. Podľa jej poznatkov bola kriminálna informácia vložená do informačného systému NAKA, s ktorým sa nedá manipulovať. "Všetky náležitosti spôsobujú to, že vyfabulovať, vyrobiť takýto dokument je takmer nemožné. Ale je veľmi jednoduché preveriť na základe týchto formálnych náležitostí, či tá informácia existuje a či je pravá, alebo nie," uviedla opozičná poslankyňa, ktorá je pripravená utajovaný dokument zverejniť, ak sa potvrdí, že je to podvrh. Ďuriš Nicholsonová sa domnieva, že v tomto prípade ide o "rozklad právneho štátu". "NAKA sa pod vedením ministra Kaliňáka správa presne tak, ako kedysi SIS pod vedením Vladimíra Mečiara. Je zrejmé, že je využívaná na vytváranie kriminálnych informácií, ktoré potom nemusia slúžiť ako podklad na ďalšie vyšetrovanie, ale slúžia ako zbraň na vydieranie a zastrašovanie koaličných partnerov, či už v otázkach ekonomických, alebo v otázkach politických," povedala. Politici vo vládnej koalícii sa podľa poslankyne nerozhodujú podľa vlastného vedomia a svedomia, ale na základe zobchodovania takýchto informácií a na základe strachu. Vyzvala preto ministra vnútra Roberta Kaliňáka (Smer), aby sa k prípadu "postavil čelom" a zdôvodnil, prečo sa inštitúcie pod jeho vedením správajú protichodne ku kriminálnej informácii so závažným obsahom. Kriminálna informácia, ktorú Ďuriš Nicholsonová dostala, má byť zo zdroja, ktorý polícia vyhodnotila najvyšším stupňom utajenia. Riaditeľ NAKA Peter Hraško v médiách uviedol, že ju považuje za vyfabulovanú. Riaditeľ inšpekcie ministra vnútra Milan Lučanský v médiách zase informoval, že písomnosť bola pridelená do vyšetrovania a zaevidovaná ako utajovaná. Andrej Danko sa podľa vlastných slove nechce podieľať na mediálnych hrách. "Polícia dala jasné stanovisko, že voči mojej osobe nebolo a ani nie je začaté žiadne trestné konanie a k spravodajským informáciám, ktorými ani nedisponujem, sa vyjadrovať nebudem," zdôraznil. Poslanec Milan Krajniak (Sme rodina) je presvedčený, že v tomto prípade ide o spravodajskú hru, kde sa osoby konajúce z pozadia snažia súčasne politicky zlikvidovať druhého najvyššieho ústavného činiteľa Danka a zároveň aj ministra vnútra Kaliňáka. "Na predsedu Národnej rady Andreja Danka sa mali zadovážiť dokumenty slúžiace na jeho kompromitáciu a únikom týchto materiálov mala byť dosiahnutá definitívna politická likvidácia ministra vnútra Roberta Kaliňáka," vyhlásil Krajniak. "V každom prípade v pozadí sa hrajú hry, pravdepodobne ľudí, ktorí majú záujem na ovládnutí tohto štátu," skonštatoval opozičný poslanec Jozef Mihál (nezaradený). NAKA podľa neho slúži ako prostriedok politického boja. "Či už je to proti predsedovi Národnej rady SR, alebo proti ministrovi vnútra. Ak je informácia pravdivá, tak len potvrdzuje to, že dochádza k značnej korupcii na ministerstve školstva, pokiaľ ide o prideľovanie eurofondov. To všetko sú otázniky, na ktoré si občania zaslúžia mať odpoveď," doplnil Mihál.


Danko plánuje zmeny pri obstarávaní aj v stavebnom zákone

Zákony podľa Danko potrebujú zjednodušiť.

BRATISLAVA. Verejné obstarávania a stavebný zákon potrebujú zmeny. Myslí si to predseda Národnej rady (NR) Andrej Danko (SNS) v súvislosti s problémami pri rekonštrukcii vysokoškolských internátov v bratislavskej Mlynskej doline. Pomohlo by podľa neho napríklad zvýšenie limitov na možnosť priamych zadaní s užším ponukovým konaním. Danko zdôraznil, že štát peniaze na rekonštrukcie má, problém však vidí v zákone o verejnom obstarávaní a stavebnom zákone. Myslí si, že potrebujú zjednodušiť. "Už som niekoľkokrát na to upozorňoval premiéra, aj vtedy keď sa fotografovali plesne, že problém nie je v tom, že by riaditelia nemocníc nechceli niečo opravovať, niečo rekonštruovať. Aspoň do milióna eur by mali mať voľnejšie ruky," skonštatoval s tým, že problém vidí v zákone. Zvýšiť chce podľa svojich slov napríklad limit pri priamych zadaniach s užším ponukovým konaním. "To znamená zvýšiť limit, aby povedzme do jedného milióna eur mohol zadávateľ osloviť minimálne tri firmy a v rámci toho urobiť aspoň nejakú úpravu," povedal v rozhovore pre TASR s tým, že sa to nedá urobiť bez Úradu pre verejné obstarávanie (ÚVO). Dodal, že aj preto sa stretol s riaditeľom ÚVO a hovoril o tejto téme aj s rektorom Univerzity Komenského (UK) v Bratislave. "Ja chápem, že sa ľudia niekedy upínajú k tomu, že si vo vláde, tak rieš, ale chcem povedať, že sú segmenty, za ktoré zodpovedám a za ktoré nie. A v tejto vláde má SNS na starosti školstvo, pôdohospodárstvo a obranu. Čo sa týka internátov, tak už sa snažíme urobiť nejakú novelu, aby sa odľahčili ruky pri rekonštrukciách, aj preto som sa obrátil na týchto predstaviteľov. Ale nemôžem riešiť nemocnice, to je v gescii Smeru-SD," poznamenal. Danko pre TASR povedal, že pripravuje minimálne úpravy v zákone o verejnom obstarávaní. "Pokúsim sa tam dostať aj nemocnice a stavby verejného záujmu. Je predsa choré, aby nevedeli havarijné stavy bez nejakých ťažkých obstarávaní riešiť. Musíme im rozviazať ruky pri týchto obstarávaniach a potom celý systém zjednodušiť," vysvetlil.


Film roka vyhlásili dvakrát, Oscara má Moonlight (minúta po minúte)

Minúta po minúte

Kompletné výsledky

Najväčší trapas

Nepozorný asistent

Oscarové piesne

Cesta Emmy Stone

Cesta Violy Davis

Móda na Oscaroch

Muzikál La La Land vyhral šesť cien, ale na konci večera sa udial veľký trapas.

Minútu po minúte sme ukončili, ďakujeme za pozornosť. 6:10 Takýto trapas si oscarová história zrejme ani nepamätá. Za film roka boli vyhlásené dva tituly. Najprv herci Warren Beatty a Faye Dunaway vyhlásil muzikál La La Land, tvorcovia prišli na pódium, poďakovali, boli šťastní a až potom zistili, že sa stala chyba. V obálke, kde bol víťaz večera, sa našlo iné meno: Akadémia vybrala za najlepší film drámu Moonlight a preto sa tím tvorcov na pódiu musel vymeniť. Pre La La Land to bol skutočne krutý okamih. Beatty sa za omyl prišiel ospravedlniť. Chyba sa musela udiať pri výmene obálok. Beatty v tej svojej našiel víťazku ceny za najlepšiu herečku. 6:00 Najlepšou herečkou sa tento rok stala Emma Stone. Už v puberte vedela, že chce byť hviezdou. Začínala v hororovej komédii Zombieland, neskôr očarila v komédií Ľahko ju zabiť svojim sarkastickým humorom. S hereckým kolegom Ryanom Goslingom si v snímke La La Land zahrala už tretíkrát ako Mia Dolanová. Na náročné tanečné a spevácke scény sa museli pripravovať až tri mesiace. S muzikálom už však Emma Stone mala predchádzajúce skúsenosti. Úspech zožala rolou Sally Bowlesovej v muzikáli Kabaret priamo na Broadwayi. 5:55 Ľudia na sociálnych sieťach sú víťazom v kategórii Najlepší herec šokovaní, niektorí dokonca až zúria. Kariéra Caseyho Afflecka bola poznačená škandálom v roku 2010, keď ho dve kolegyne obvinili zo sexuálneho napadnutia. Spolupracovali s ním na filme I´M Still Here. Jednou zo žien tvrdila, že Affleck jej násilím liezol do postele, druhá zas na súde potvrdila, že ju herec nútil ostať s ním v izbe a fyzicky ju napadol. Škandál skončil mimosúdnom vyrovnaním, po ktorom jednej zo žien zapaltil 2 milióny dolárov a druhej 2,25 milióna. Na twitteri sa však množia útoky voči jeho osobe a víťazstvu „bieleho muža“ s údajnými sklonmi k násilu. 5:51 Prekvapenie! Najlepším hercom sa stal Casey Affleck. V dráme Miesto pri mori hral pritom skvele - postavu stratenú vo svojej minulosti a ktorá sa neustále stretáva so smrťou. Nevie sa pohnúť vpred, správa sa hrubo a kruto, ale vieme ho pochopiť a držíme mu palce. Bez Afflecka by zrejme nepôsobil tak ľudsky. 5:45 Halle Berry uviedla kategóriu Najlepšia réžia. Ako naznačovali predpovede, svojho prvého Oscara za réžiu získal len 32-ročný Damien Chazelle za film favorizovaný v niekoľkých kategóriách, La La Land. Režisér na odovzdávanie cien prišiel so svojou partnerkou, rodičmi aj sestrou. Do priateľky, ako spomenul v ďakovnej reči, sa zaľúbil počas natáčania filmu. Chazelle režíroval okrem filmu La La Land, aj nedávny oscarový triler Whiplash. 5:38 Hostia počas galavečera neostanú hladní. Cukríky tentoraz vymenili o niečo sýtejšie koláčiky a šišky, za nimi padala visiac na malých padáčikoch k hladným účastníkom Oscarov káva. Sladkej odmene sa tešila najmä herečka Taraji P. Henson, ktorá na minuloročnom odovzdávaní Zlatých glóbusov rozdávala všetkým vlastné koláčiky. 5:35 Oceňovali majstrov rozprávačov, géniov slova. Cenu za pôvodný scenár vyhrala trpká dráma Miesto pri mori. Autor Kenneth Lonnergan ju premyslel diabolsky. Prvú polhodinu netušíme, o čom je, odvíja sa nechronologicky, stále mätie a končí úplne inak, ako by sme chceli. Napriek tomu o vyrovnávaní sa so smrťou blízkeho už dlho nevznikol autentickejší film. Cenu za adaptovaný scenár má Moonlight. Scenárista a režisér Barry Jenkins prepísal poviedku Tarella Alvina McCraneyho, urobil z nej trochu aj vlastný príbeh. 5:26 Nastal najsmutnejší okamih večera. Jennifer Aniston sa ujala mikrofónu a spomínala na významné osobnosti, ktoré opustili v posledných mesiacoch svet živých. Prince, Bill Paxton a Carrie Fischer znamenali pre filmových fanúšikov, odbornú verejnosť aj obyčajných ľudí veľa. Touto spomienkou herečka uviedla zostrih ďalších významných osobností In Memoriam, ktorý je pravidelnou súčasťou oscarového programu. Hviezdy si zaspomínali aj na Mary Tyler Moore, Gena Wildera či Antona Yelchina. 5:17 Nebolo preto prekvapením, že obe hudobné kategórie vyhral skladateľ Justin Hurwitz za muzikál La La Land. Rozhodne si to zaslúžil za vytvorenie bohatého muzikálového sveta, mesta plného hviezd, kde sa vedľa seba stretávajú veľké nádeje aj veľké sklamania. Hurwitz ďakoval mame, že ho neposielala na futbal, ale nechala ho venovať sa hudbe. Víťaznou piesňou je trpká balada City of Stars. V tejto konkurencii si to aj zaslúžila: 5:10 Spevák John Legend pekne predviedol, ako je muzikál La La Land hudobne rozmanitý. Sediac za klavírom zaspieval hneď niekoľko piesní. 5:05 To, že internet je nekonečná studňa názorov, vedia aj celebrity a často musia čeliť aj negatívnym reakciám na svoj vzhľad či herecký výkon. Súčasťou nočnej šou Jimmyho Kimmela sú aj Zákerné tweety, ktoré o sebe čítajú celebrity. Autormi sú ich neprajníci a ľudia, ktorí si jednoducho radi „rýpnu“. Tentoraz si verejnosť na internete podala Ryan Goslinga, Whoopi Goldbergovú, Jeffa Bridgesa, Samuela L. Jacskona, Eddieho Redmayna a Felicity Jones, Emmu Stone aj Roberta Denira. V tweetoch napríklad písali: „Samuel L. Jacskon má tvár akoby z nej prdel.“ „Všimol si niekto, že Eddie Redmayne a Felicity Jones majú rovnakú tvár?“ „Robert Deniro je príliš starý, aby natáčal gangsterské filmy.“ 4:59 Pre muzikál La La Land plný zbesilých tanečných čísel museli vymýšľať nové pohyby kamery. Linusovi Sandregnovi sa dokonca podarilo ju roztancovať. Muzikál má za to druhú cenu večera. 4:51 Jimmy Kimmel sa snaží vyprovokovať Donalda Trumpa na twitteri. Žeby bol prezident ešte hore? Celé publikum čaká, či sa dnes moderátor dočká odpovede. 4:44 Zachraňujú ľudí pred vzdušnými útokmi v Sýrii a Netflix o nich pripravil skvelý dokument The White Helmets. Vyhral Oscara za dokumentárny kraťas, no kameraman filmu Khaled Khateeb sa ceremoniálu aj tak nemohol zúčastniť. Dôvodom je Trumpov zákaz. "Pomôžme tomu, aby sa vojna v Sýrii čo najskôr skončila," vyzývali tvorcovia na pódiu. 4:42 Z malého Sunnyho Pawara spravil Jimmy Kimmel nachvíľu Simbu z rozprávky Leví kráľ. Po krátkom rozhovore ho zdvihol do výšky ako opičiak budúceho následníka trónu v originálnej rozprávke z dielne Disney a na hostí opäť začali padať cukríky. 4:36 Sme už v druhej polovici večera a La La Land má prekvapivo zatiaľ len jednu cenu. Nedostal ani Oscara za strih. Má ho vojnová dráma Hacksaw Ridge - Zrodenie hrdinu. 4:31 Aj Tiger Šer Chán je spokojný. Trikoví experti si na ňom dali riadnu prácu a preto pôsobí v novej Knihe džunglí tak živo a desivo. Pôsobil živšie ako zúfalý pokus umelo vzkriesiť herca Peter Cushing v posledných Hviezdnych vojnách. Preto experti získali cenu. 4:26 Hostí galavečera prekvapil moderátor jimmy Kimmel netradičnou návštevou. Hollywoodske celebrity „vyrušil“ autobus plný turistov, ktorí si prišli pozrieť Hollywood. Ráno asi ani sami netušili, že sa k tváram zo svojich obľúbených filmov dostanú tak blízko. Denzel Washington sa s nimi ochotne odfotil, návštevníci si podali ruky s Mahershalom Alim, Emmou Stone či Nicole Kidman. Jeden z neplánovaných hostí menom Gary vybozkával ruky takmer každej celebrite, ktorá mu prišla „do rany“. 4:16 Nemuseli cestovať ďaleko. Najlepšej výprave sa stačilo vypraviť do Los Angeles: Loading
 ... 4:11 Mali by sme sa navzájom viac tolerovať. Hovoria o tom nielen herci na pódiu, ale aj postavičky v celovečernom animáku Zootropolis."Chceli sme zo sveta urobiť trochu lepšie miesto," hovorili tvorcovia pri preberaní cien. Je výnimočné, že sa z náročnejšej témy stala taká pútavá a zábavná detektívka. Najvtipnejšie boli aj tak leňochody: 4:10 Najlepší krátky animovaný film premietli pred Hľadá sa Dory. Rozpráva príbeh rozkošného vtáčika, ktorý sa učí čeliť svojim strachom, pozrite si ho tu: 3:58 Cena za najlepší cudzojazyčný film ide do Iránu. "Je mi ľúto, že s vami nemôžem byť," odkázal v stanovisku iránsky režisér Farhadi. Nemohol prísť, lebo sa ho dotkol Trumpov zákaz vstupu moslimom do krajiny. "Rozdeľuje svet na nás a nepriateľov. Ospravedlňuje tým vojny." Farhadi získal cenu za film Salesman. Krátko na to na pódiu zaspieval Sting pieseň Empty Chair zo svojho posledného albumu. Bol to silný okamih počas večera, spieva v nej totiž o zabitom americkom fotografovi Jamesovi Foleym. Sting ju venoval všetkým, ktorí niekedy v živote stratili svoju milovanú osobu, aj tým, ktorí prišli o svoje rodiny aj v krajinách zmáhaných vojnou, ako je Sýria. 3:45 Zázrak! Oscary sú už teraz oveľa inkluzívnejšie a pestrejšie, než kedykoľvek predtým. Cenu za najlepšiu herečku vyhrala Viola Davis. Na pódiu ďakovala dramatikovi Augustovi Wilsonovi za to, že napísal hru Fences. Rozpráva o životoch bežných Afroameričanoch. Dlhé roky ho nemohli nakrútiť, pretože Wilsonovým želaním bolo, že ho spracovať môže len Afroameričan. Potom prišiel "kapitán Denzel Washington." Týmto titulom ho neocenil slovenský minister obrany, ale jeho herecká kolegyňa. 3:41 Úvodný prejav Jimmyho Kimmela chváli aj bývalá moderátorka a držiteľka prezidentského ocenenia Ellen Degeneres. "Tvoj monológ bol tak brilantný, že už teraz je precenený." 3:30 K filmom patrí aj niečo dobré pod zub. Z maličkostí sa dokážu tešiť aj dospelí. A tak v sále začali „z neba“ padať cukríky priamo do náruče hostí. Uvidíte to po tretej minúte videa: 3:28 Nie sú to slony ani hrochy, aj keď tak znejú. Takéto nadpozemské chrčania a buchotania zneli vo filme Prvý kontakt. Získal za ne Oscara. 3:21 Zimomriavky naskočili hosťom počas vystúpenia len 16-ročnej havajskej herečky Auli'i Cravalho, ktorá prepožičala hlas hlavnej postave v animovanom filme Vaiana. Bolo to pekné vystúpenie, v pozadí sa vlnili modré plachty pripomínajúce vlny. Mali tak navodiť atmosféru tropického ostrova, kde sa príbeh odohráva. Brunetku považujú za modernú princeznú, čo potvrdzuje svojim zjavom a aj romantickými bielymi šatami z dielne Rubbin/Singer, v ktorých sa objavila na galavečere. Na pódiu zaspievala pieseň nominovanú na Oscara How Far I´ll Go s orchestrom v pozadí. 3:15 Spevák Sting je jedným z umelcov, ktorí vystúpia v programe galavečera. Aktuálne sa so svojou gitarou pripravuje v zákulisí. Loading
 ... 3:12 Je to zvláštny príbeh. O.J. Simpson bol celebritou a pravdepodobne vrahom. Jeho schopnosť verejnosť očariť výrazne zasiahla do jeho súdneho procesu. Minulý rok o ňom vznikli dva skvelé televízne projekty. Jeden z nich teraz získal Oscara za najlepší dokument. Cenu mu odovzdala Katherine Johnson, afroamerická vedkyňa, ktorá pomáhala v NASA na výpočtoch. Dnes má takmer sto rokov. 3:00 Najlepšie sa v Hollywoode obliekajú čarodejníci. Za najkrajšie kostýmy ocenili Fantastické zvery a ich výskyt. 2:55 Svoju prvú nomináciu na Oscara premenili na zlatú sošku Alessandro Bertolazzi, Giorgio Gregorini a Christopher Nelson v kategórií Masky za film Jednotka samovrahov. „Čakal som na túto chvíľu 50 rokov,“ povedal Bertolazzi a doplnil: „Túto cenu venujem všetkým imigrantom, pretože aj ja som jeden z nich.“ Trojica počas ďakovnej reči ďakovala svojim blízkym len narýchlo. Nepríjemný moment nakrátka nastal, keď Giorgia Gregoriniho vyháňal z pódia jeden z organizátorov počas toho, ako ďakoval svojej zosnulej manželke. 2:50 Prvého Oscara večera získal Mahershala Ali, predstaviteľ vedľajšej úlohy v dráme Moonlight. Poďakoval hádam každému, na koho si spomenul, predovšetkým však svojim učiteľom: "Hovorili mi, že je to celé len o postavách a príbehu. Im slúžim," vyjadril sa vo svojom prejave. Neprekvapuje, že už prvou cenou pre Afroameričana sa Oscary snažili dokázať, že teraz sú o niečo pestrejšie, než niekoľko rokov predtým. Ali je okrem toho aj prvým moslimom, ktorý cenu získal. 2:45 Hostí v úvodnej reči privítal moderátor večera Jimmy Kimmel. Začal politicky a so sarkazmom jemu vlastným vyjadril ľútosť nad pozíciou Ameriky v očiach ostatných krajín sveta. No ako jeden z mála poďakoval prezidentovi Donaldovi Trumpovi, ktorý svojimi činmi a rečami nepriamo obrátil Oscary na boj za rovnosť pohlaví aj rás. Oscary tak nie sú rasistické, tak ako sa o nich hovorilo minulý rok. "Tak toto je tá preceňovaná Meryl Streep?" obrátil sa Kimmel do publika. "Dnes večer bude zábava." Celá sála potom Streepovej zatlieskala. 2:40 Takýto úvod asi nepotešil Donalda Trumpa. Veď minulý týždeň vznikla kampaň, aby sa táto bábka dostala medzi ostatných trollov v rozprávke. 2:36 Bol to dosť efektný úvod. Timberlake vo svojom čísle prešiel najprv chodbou do kina Dolby Theater a v hľadisku roztancoval niekoľko hviezd. Za dynamickú choreografiu mu snáď odpustíme aj to, že bol chvíľu falošný. Okrem piesne z rozprávky Trollovia zaspieval aj jeden cover. Vybral si skvele: 2:35 Herec a spevák Justin Timberlake má jednoznačne zmysel pre humor. Dokazuje to v priebehu svojej kariéry aj počas tak špeciálnych momentov, ako je odovzdávanie Oscarov. Rozhovor svojej kolegyne Emmy Stone prerušil grimasami, ktoré venoval objektívu kamery tesne pred jeho vystúpením, ktoré otvorí galavečer. 2:30 Oscarový večer oficiálne začína. Zábavu a nadšenie rozprúdil v sále Dolby Theater Justin Timberlake svojim spevácko-tanečným vystúpením a roztancoval hostí piesňou Can´t Stop The Feeling. 2:25 Ak herec Dev Patel premení svoju nomináciu v kategórii Najlepší herec vo vedľajšej úlohe na výhru a získa zlatú sošku, nebude to len jeho zásluha. Roztomilý Sunny Pawar, ktorý si s ním zahral vo filme Lion ako jeho „detská verzia“, v rozhovore pre Variety o nominácii pre Patela povedal: „Naučil som ho hovoriť ako Ind, on ma naučil hrať.“ Nádejná hviezda sa určite zaslúžila o úspech filmu a filmovej postavy Deva Patela v nominovanom filme. 2:15 Módni návrhári sa išli tento rok pobiť, ktorý z nich oblečie Meryl Streepovú. Herečka je nominovaná dvadsiaty raz. Pôvodne jej šaty mal pripraviť Karl Lagerfeld, no Streepová ho neskôr odmietla a to vyvolalo menšiu roztržku v médiách. Lagerfeld tvrdil, že odmietnutý bol preto, lebo iný kandidát bol herečke ochotný aj zaplatiť. 1:55 Medzi prítomnými dámami na červenom koberci vyniká oblečením Dakota Johnson, len ťažko však povedať, či ide z jej strany o dobrú alebo zlú voľbu. Šaty od módneho domu Gucci v zlatistej farbe pôsobia trochu ako nočná košeľa z 18. storočia. Svojim vzhľadom príjemne prekvapila Halle Berry, ktorá kučeravou hrivou pripomenula svoj afroamerický pôvod. 1:32 Už je tu zas. "Okamih, keď pekní narcisti z Los Angeles svojimi cenami zaútočia na škaredých narcistov z Washingtonu." Screen Junkies pravidelne pripravujú úprimné videá, kde sa navážajú do známych filmov. Tentoraz sa rozhodli skomentovať najznámejšiu filmovú udalosť. Podarilo sa to veľmi vtipne: 1:17 Moderátorom 89. ročníka odovzdávania Oscarov bude tentoraz Jimmy Kimmel. Moderátor s vlastnou televíznou šou Jimmy Kimmel Live! a komik už niekoľko rokov po skončení významného galavečera vítal celebritných hostí v špeciálnom vydaní svojej relácie Jimmy Kimmel Live!: After the Oscars. Tentoraz sa dočkal slova priamo na pódiu. Ako „privítanie“ dostal Kimmel darčekový ovocný kôš, ktorým sa pochválil na Twitteri, no s dávkou humoru upozornil na detail v podobe zhnitej mandarínky. Veľa šťastia mu poprial spevák skupiny U2 Bono, ktorý mu zaslal o niečo chutnejšie vyzerajúci dar – tortu. 1:10 Magazín NewYorker aj tento rok najal ilustrátora, ktorý bude odovzdávanie cien naživo komentovať obrázkami. Boba Ecksteina a jeho výtvory nájdete na twitteri. 0:41 Prítomné celebrity na oscarový večer prichádzajú s jedným výrazným doplnkom - modrou stuhou organizácie ACLU - American Civil Liberties Union (v preklade Únia za americké občianske práva). Toto malé gesto predstavuje vyjadrenie solidarity organizácii a všetkým, ktorým sú odopierané základné ľudské práva. Medzi prvými sa s modrým doplnkom na červenom koberci objavila herečka Ruth Negga. Loading
 ... 0:32 Na červenom koberci v Dolby Theater v Los Angeles sa začínajú schádzať známe tváre. Aj keď sa sošky za štýl počas galavečera neodovzdávajú, niektoré z prítomných celebrít by si to zaslúžili. Pozrite si róby prítomných dám a vkus pánov v našej galérii. 22:04 Tisíce ľudí dorazili na londýnske Trafalgarské námestie na projekciu iránskej snímky Klient nominovanej na Oscara. Jej iránsky režisér Asghar Farhadi sa rozhodol odovzdávanie cien bojkotovať ako protest proti Trumpovmu dekrétu zameranému proti migrantom z moslimských krajín. Tradičné miesto politických demonštrácií sa zmenilo na veľké otvorené kino. Londýnsky starosta Sadiq Khan označil projekciu za ukážku toho, že Londýn je otvorený kreativite a ľuďom. Podľa Khana sa premietanie zúčastnilo na 10-tisíc ľudí. Sám Farhadi na premietaní nebol, účastníkov však pozdravil prostredníctvom videosprávy. "Napriek odlišnému vyznaniu, národnosti a kultúre sme všetci občanmi tohto sveta. Som hrdý na to, že som členom tejto globálnej rodiny," vyhlásil filmár, ktorého film Rozchod Nadera a Simin získal Oscara za najlepší cudzojazyčný film v roku 2012. Víťazov Oscarov vyhlásujú počas šou, ktorú vysiela aj slovenská stanica TV Doma, živý prenos začal o 01.00 Ceremoniál je svetovou udalosťou a Biely dom sa obáva, že filmové hviezdy nevynechajú príležitosť vyjadriť sa k politickej situácii v Spojených štátoch. Prezident Trump už však vyhlásil, že si televízor protestne nezapne. Oscary v minulosti už viackrát kritizoval a podľa jeho hovorcu bude mať iný program.


Sčervenelo aj Slovensko. Ilustrácie ukazujú, ako sa mení klíma

BRATISLAVA. Svet sa otepľuje. Dokazujú to každoročné analýzy stavu klímy a zložité doplňujúce grafy. Ak si neviete rozsah klimatickej zmeny predstaviť, pomôžu vám jednoduché vizualizácie od klimatológa Eda Hawkinsa. Priemerné teploty takmer všetkých krajín sveta premenil na veľavravné pásiky - modré ukazujú teploty pod priemerom, červené zas nad priemerom. Aj vizualizácia slovenských teplôt má v posledných rokoch mnoho červených pásikov. Jednoduché ilustrácie teplôt si môžete pozrieť na stránke Show Your Stripes. Grafiky ukazujú priemerné ročné teploty za posledných sto rokov. Každý pásik reprezentuje priemernú ročnú teplotu od rokov 1901 do 2018. Nárast teplôt na celom svete v posledných rokoch dokazuje fakt, že jednotlivé ilustrácie majú na začiatku prevažne modré farby. Posledné pásiky, teda posledné roky, sú prevažne červené. Hranicu medzi modrou a červenou farbou určil Hawkins na základe priemerných teplôt za roky 1971 až 2000. Čím tmavšia je modrá alebo červená farba, tým je nižšia alebo vyššia ako priemer. Jednotlivé grafiky úmyselne nedopĺňajú žiadne číselné údaje. "Sú špeciálne navrhnuté, aby boli čo možno najjednoduchšie a aby odštartovali rozhovory o otepľovaní sveta a rizikách klimatickej zmeny," píše na svojich stránkach klimatológ. Chcel, aby na ich pochopenie grafík stačili aj minimálne vedecké poznatky. Pásikavé grafiky sú voľne prístupné a preto Hawkins vyzýva ľudí, aby ich využívali ako profilové fotky, posielali ich zvoleným politikom a odštartovali tak debatu o klimatickej zmene. Číselné údaje môžete nájsť napríklad na stránkach Berkeley Earth, z ktorých čerpal aj klimatológ.


SaS si volí predsedu. Na kongres neprišlo až deväť poslancov parlamentu

BRATISLAVA. Na sobotňajší mimoriadny kongres, na ktorom členovia budú voliť predsedu, neprišli viacerí vysokopostavení poslanci ako Ľubomír Galko, Jana Kiššová, Jozef Rajtár či Natália Blahová, ktorí svoju neúčasť dopredu avizovali. Chýbajú však aj ďalší ako Renáta Kaščáková, Miroslav Ivan či Peter Osuský. Kongres je aj napriek ich neprítomnosti uznášaniaschopný. Prišlo naň 144 členov, pozvaných bolo 213. Kaščáková pre SME potvrdila, že na kongres neprišla, pretože ho považuje za zbytočný. "Myslím si, že všetko vyriešil riadny kongres a tento situácii veľmi nepomôže," odôvodnila. Ivan svoju neúčasť odôvodnil podobne ako Kaščáková. "Aj predsedovi som povedal, že keďže je len jeden kandidát, ktorý už bol zvolený do roku 2020, nepovažujem za potrebné ísť na kongres," povedal s tým, že Sulík vraj jeho odôvodnenie pochopil. Osuský svoju neúčasť odôvodnil tým, že už dávnejšie sľúbil známemu, že ho oddá v Bratislave na svadbe. Lídrovi SaS Richardovi Sulíkovi to podľa vlastných slov vopred oznámil. Sulíkovi sa síce funkčné obdobie končí až po voľbách 2020, no snem zvolal s odôvodnením, že v strane sa množili úvahy o zmene lídra. Narážal na vyjadrenia niektorých členov, ktorí kritizovali jeho štýl vedenia či spôsob vyjadrovania. O kandidatúre na predsedu uvažoval podpredseda Ľubomír Galko, po zvolaní mimoriadneho kongresu však Sulík kandiduje ako jediný. Na kongrese na poslednú chvíľu zmenili aj program pre novinárov. Pôvodne mala časť kongresu otvorená pre novinárov začínať o 12,30 h., kedy sa členom predstavil jediný kandidát na post lídra Sulík. Pol hodinu pred začiatkom však z tlačového oddelenia SaS oznámili, že verejná časť programu začne o 14,30 h. vyhlásením výsledkov straníckych volieb. Po nej bude nasledovať príhovor predsedu SaS a tlačová beseda. Sedem vysokopostavených členov SaS sa na kongres od začiatku nechystalo prísť. Pred týždňom unikol do médií list, v ktorom Sulíka vyzvali, aby kongres zrušil. Keďže reagoval zamietavo, v druhom liste pre členov strany oznámili, že na kongres neprídu. "Sme nútení skonštatovať, že jeho (Sulíkova - pozn. red.) schopnosť zohľadňovať iné záujmy ako tie vlastné sa blíži k nule. Jeho konanie v nás zabíja dôveru k nemu a ušľachtilosti cieľov, ktoré sleduje," píšu v liste podpredsedníčka SaS Jana Kiššová, Galko, šéfka poslaneckého klubu Natália Blahová, poslanci Jozef Rajtár, Vladimír Sloboda, Radoslav Pavelka a člen republikovej rady Pavol Kubiš. Kongres označujú za Sulíkov pokus vynútiť si znovuzvolenie tým, že členov postaví v predvolebnom období k múru. Sulík nezvoláva mimoriadny kongres prvýkrát. V roku 2016, keď proti nemu plánoval v straníckych voľbách kandidovať poslanec Jozef Mihál, Sulík posunul termín kongresu na skorší čas. Mihál nakoniec nekandidoval. Sulík mimoriadny kongres považuje za začiatok predvolebnej kampane. SaS okrem rozkolu členov čelí aj prepadu preferencií. V najnovšom prieskume agentúry AKO získala deväť percent, no už niekoľko posledných mesiacov jej prieskumy dávali okolo sedem percent. V porovnaní s meraním Focusu zo začiatku tohto roka sa od nej po nástupe nových strán z demokratickej opozície, PS-Spolu a Za ľudí, odvrátilo vyše päť percent voličov. Koncom júna europoslankyňa Lucia Ďuriš Nicholsonová navyše požiadala, aby jej pozastavili členstvo. V posledných parlamentných voľbách získala takmer 85-tisíc krúžkov.


Laššáková považuje ponuku viesť ministerstvo kultúry za veľkú výzvu

Ľubica Laššáková sa k svojim prioritám na ministerstve kultúry zatiaľ nevyjadrila.

BANSKÁ BYSTRICA. Predsedníctvo Smeru v pondelok nominovalo na post novej ministerky kultúry Ľubicu Laššákovú. Je krajskou šéfkou Smeru v Banskej Bystrici, dlhoročnou krajskou poslankyňou Banskobystrického samosprávneho kraja (BBSK) a mestskou poslankyňou. Pôsobila tiež ako manažérka kultúry Štátnej vedeckej knižnice v meste pod Urpínom. "O nominácii som sa definitívne dozvedela počas víkendu. Prijala som ju s pokorou, je to pre mňa veľká výzva. Myslím si, že idem do jedného z mála konsolidovaných ministerstiev," reagovala pre TASR Laššáková. Hoci vie, že vzhľadom na udalosti posledných dní bude pod veľkým tlakom, tvrdí, že to nevníma ako problém. "Nikdy som v inom prostredí ani nepracovala. V rozhlase to bolo hektické, na Okresnom úrade v Banskej Bystrici tiež, rovnako i v Zastupiteľstve BBSK za čias Mariana Kotlebu. Musela som sa stretávať s nepríjemnými problémami a riešiť ich. Človek sa však k nim musí postaviť čelom a ísť vpred," dodala pre TASR Laššáková. Ku svojim prioritám na ministerstve kultúry sa zatiaľ nevyjadrila, označila to za predčasné, keďže na túto funkciu je nominovaná a ešte ju oficiálne nezastáva.


Andreas Žampa sa stal víťazom obrovského slalomu na MSR v Jasnej, najlepšou Slovenkou je Jančová

Na druhom mieste skončil Čech Ondřej Berndt.

Obrovský slalom - muži: JASNÁ. Andreas Žampa zvíťazil v pondelkovom obrovskom slalome na majstrovstvách Slovenska v alpskom lyžovaní v Jasnej. Na druhom mieste skončil s odstupom 0,33 sekundy Čech Ondřej Berndt, tretí bol Novozélanďan Willis Feasey (+1,72). V prvej desiatke sa umiestnili zo Slovákov Matej Falat, ktorý bol piaty (+2,93) a deviaty Matej Prieložný (+3,56) pred Samuelom Revúckym (3,59). Medzi ženami bola najúspešnejšia Slovenka Tereza Jančová na 43. priečke. Na víťazku Juliu Scheibovú z Rakúska stratila 9,62 sekundy. Na druhom mieste klasifikovali Nemku Marlene Schmotzovú s mankom 0,23 s a prvú trojku uzavrela Nórka Kaja Norbyeová (+0,25). Obrovský slalom - ženy:


Štátny tajomník Ružička predpokladá brexit bez dohody

Brexit nastane podľa Ružičku do októbra 2019.

BRATISLVA. Súčasný vývoj a indície, ktoré prichádzajú zo Spojeného kráľovstva, naznačujú, že brexit nastane ešte v októbri tohto roka a bude bez dohody. Na stretnutí Medzirezortnej koordinačnej skupiny k brexitu to v stredu vyhlásil štátny tajomník Ministerstva zahraničných vecí a európskych záležitostí (MZVaEZ) SR František Ružička. "Hovorili sme si aj harmonogram toho, čo môže nastať do októbra tohto roka, lebo v tejto chvíli by som povedal, že to bude naozaj konečný dátum (brexitu)," uviedol Ružička na margo stretnutia koordinačnej skupiny. Štátny tajomník vyhlásil, že hoci by Slovensko bolo najradšej, ak by sa Británia rozhodla EÚ neopustiť, dnes sa podľa jeho slov zdá, že "ideme skôr k brexitu bez dohody". Ružička v tejto súvislosti zdôraznil, že aj v prípade tzv. tvrdého brexitu majú už dnes podnikatelia k dispozícii "jasné rámce toho, ako sa udeje". Táto skutočnosť podľa neho vyplýva z "objemu informácií", ktoré sú im k dispozícii, ako aj z "legislatívnych noriem", ktoré už Únia aj Slovensko prijali. Štátny tajomník pripustil, že existujú určité nepredvídateľnosti, na ktoré sa nedá pripraviť a ktorým môžu podnikatelia čeliť. Ako príklad uviedol scenár, keď by "od 1. novembra Spojené kráľovstvo prijalo nejaké opatrenia, s ktorými sme my nerátali". Dodal však, že podobný vývoj nepredpokladá, pretože rokovania medzi Bruselom a Londýnom sú zatiaľ "veľmi korektné". Termín odloženého odchodu Británie z EÚ je stanovený na 31. októbra. Britská premiérka Theresa Mayová na konci mája oznámila, že odstúpi po tom, čo sa jej nepodarilo získať podporu v parlamente pre dohodu, ktorú jej vláda vyrokovala so zástupcami EÚ. Avšak medzi politikmi, ktorí by ju chceli nahradiť, nie je zhoda v tom, či sa dožadovať zmien v tejto dohode.


Griezmann bol najlepším hráčom uplynulého ročníka Európskej ligy

MONAKO. Francúzsky útočník Antoine Griezmann z víťazného Atlética Madrid sa stal najlepším hráčom futbalovej Európskej ligy 2017/2018. Slávnostné vyhlásenie sa uskutočnilo v piatok v Monaku na úvod žrebu zloženia základných skupín hlavnej fázy Európskej ligy 2018/2019. Nominácie nepremenili Griezmannov spoluhráč z Atlética, Uruguajčan Diego Godín a Francúz Dimitri Payet z Olympique Marseille. Informáciu priniesol web Európskej futbalovej únie (UEFA).


V Litve sa zrazili obrnené vozidlá, 13 Američanov sa zranilo

V Litve, Poľsku, Lotyšsku a Estónsku sa v tomto čase konajú veľké vojenské cvičenia NATO.

VILNIUS. Trinásť amerických vojakov utrpelo vo štvrtok v Litve ľahšie zranenia, keď sa na ceste zrazili štyri obrnené vozidlá armády USA. Litovské ministerstvo obrany uviedlo, že americké vozidlá Stryker boli práve na ceste na miesto konania vojenských cvičení v okrese Prienai v centrálnej časti tejto pobaltskej krajiny, keď sa zrážka odohrala. Zranených vojakov ihneď previezli do nemocnice na ošetrenie. Pri incidente neutrpeli zranenia žiadni civilisti a cestu dočasne uzavreli, dodalo ministerstvo. V Litve, Poľsku, Lotyšsku a Estónsku sa v tomto čase konajú veľké vojenské cvičenia NATO Saber Strike. Manévre sa začali v nedeľu a zúčastňuje sa na nich 18-tisíc vojakov z 19 krajín.


Drahoš útočil viac ako na Prime: Zemanove skúsenosti? Také by som nechcel mať

Diskusia na Českej televízii uzavrela kampaň pred druhým kolom voľby českého prezidenta.

PRAHA, BRATISLAVA. Bola to iná debata ako tá utorňajšia na Prime. V diskusii prezidentských kandidátov v Českej televízii necelý deň pred otvorením volebných miestností sa medzi sebou neprekrikovali tábory jednotlivých kandidátov a ani moderátor nestranil súčasnému prezidentovi. Iní boli aj kandidát, ktorí sa stretli v pražskom Rudolfíne. Najmä Jiří Drahoš po trochu nevýraznom výkone z Primy začal na Zemana viac útočiť. "Jeho skúsenosť s politikou by som radšej nemal," odpovedal Drahoš na otázku, či nemá súčasný prezident predsa len viac politických skúseností. Prečo nemám voliť Zemana, spýtala sa na úvod moderátorka Světlana Witovská. "Zeman je reprezentantom dôb minulých, symbolom papalášstva, rozdeľovania, nálepkovania, osočovania. Ja by som chcel na Hrad priniesť niečo iné, chcel by som sa zaoberať vecami, ktoré trápia túto spoločnost," odpovedal Drahoš. Zeman len poznamenal, že moderátorka je dostatočne rozhľadená a vie, koho má voliť. Drahoš podľa Zemana vôbec nerozumie politike. "Je to remeslo, ktoré sa sám učím viac ako 25 rokov a stále nemôžem povedať, že ho úplne ovládam," odpovedal Zeman na otázku, čo Drahošovi najviac vyčíta. Drahoš na Zemana od začiatku útočil viac ako doteraz v kampani. Vytkol mu napríklad "frázu", že je prezidentom dolných desiatich miliónov, rovnako aj to, že v minulosti vystupoval aktívne proti vláde. Drahoš by to nerobil, ani keby "zdedil" vládu Andreja Babiša. "To nie je úloha prezidenta," povedal. O vine či nevine Babiša má podľa Drahoša rozhodnúť nezávislý súd. „Nemám dôvod predpokladať, že miliardár Babiš by mal dôvod podvádzať pre 50 miliónov korún, preto verím, že nepodvádzal,“ vyhlásil Zeman, ktorý Babiša vymenoval za premiéra napriek stíhaniu pre podozrenie z podvodu pri čerpaní európskych dotácií. Zeman podporil Babiša aj v jeho vyjadrení, že v Česku je možné objednať si trestné stíhanie. "Som presvedčený, že to tak nie je a som šokovaný, že také niečo je schopný povedať vysoký ústavný činiteľ v priamom prenose," povedal Drahoš. Moderátorka sa pýtala aj na spolupracovníkov kandidátov. Pri Drahošovi najväčšie pochybnosti vyvoláva bývalý šéf kampane Jakub Kleindienst. "Mediálne špekulácie nechávam bokom," odmietol Drahoš obvinenia napríklad magazínu Reportér, podľa ktorých bol vo vedení firmy z korupčnej kauzy Davida Ratha. Ešte väčšie kauzy sa spájajú so Zemanovými blízkymi ľuďmi Vratislavom Mynářom a Martinom Nejedlým. Obaja sú veľmi úzko napojení na Rusko. "Nikto z nich nespolupracoval s Davidom Rathom," okomentoval to Zeman. Na týchto spolupracovníkov ho upozornil aj Babiš. Odporučil mu, aby sa ich radšej vzdal. Zo Zemanovej reakcie je zjavné, že sa ich vzdávať nechce. Nejedlého kontakty na Rusko sú podľa neho výhodou, nie nevýhodou. Mynář je hradným kancelárom, aj keď nedostal bezpečnostnú previerku a mohol by tak byť bezpečnostným rizikom. Zeman to bagatelizuje s tým, že previerku nedostal aj preto, lebo v minulosti v opilosti autom narazil do stĺpu. "Chápem, že je to vážny delikt, ale nepovažujem to za bezpečnostné riziko," glosoval Zeman. Mynář stojí tiež na čele Spolku priateľov Miloša Zemana, ktorý zaplatil za kampaň jedenásť miliónov korún. Odkiaľ tie peniaze sú, spýtala sa moderátorka? Zeman vytiahol údajný zoznam darcov spolku a podával ho Drahošovi. Tvrdí, že žiadny z darcov nie je zo zahraničia. "Ja ten zoznam nechcem, ja mám všetkých darcov na transparentnom účte," reagoval Drahoš a zoznam odmietol. Zobrala si ho moderátorka. Kam by smerovala prvá cesta? "Určite na Slovensko, aby som sa ospravedlnil Slovákom za nehorázny výrok o Alexandrovi Dubčekovi," povedal. Zeman nedávno vyhlásil, že Dubček sa v roku 1968 "podělal". Je Rusko bezpečnostné riziko? "Samozrejme, že je," reagoval okamžite. Tentokrát si do diskusie zobral verejnú správu Bezpečnostnej informačnej služby, ktorá hovorí o aktivitách ruských spravodajských služieb na českom území. "Vďaka tomu, že sme súčasťou NATO a Európskej únie, nie je Rusko pre Českú republiku bezpečnostným rizikom," reagoval Zeman. Krym bol podľa neho protiprávne anektovaný Ruskom, čo označil za porušenie medzinárodných dohôd. "Fakticky je dnes nepochybne ruský, ale je to neoprávnená anexia," zopakoval svoj výrok spred niekoľkých mesiacov, ktorým si pohneval Ukrajinu. Drahoš pripomenul, že Rusko považuje za hlavného nepriateľa NATO. "Preto je logické, že ruské tajné služby budú u nás iniciatívne," povedal. Krym je podľa neho ukrajinský a ruská okupácia na tom nič nemení. „Nevidím dôvod, prečo by demokratické štáty mali uznať okupáciu Krymu,“ zakončil tému Drahoš. Kandidáti dostali priestor vyvrátiť jednu nepravdivú informáciu z kampane. Zeman spomenuli údajné ruské ovplyvnenie volieb a nepodložené správy o svojom zdravotnom stave. "Fake news, ktoré som sa dozvedel, napríklad, že som agentom ŠtB... Je ich mnoho, je to hnusné," povedal Drahoš. Pre hrozbu ovplyvnenia volieb sa Drahoš stretol ešte s bývalým premiérom Bohuslavom Sobotkom, Babiša zatiaľ o schôdzku nepožiadal. "Bolo jasné, že nedostane dôveru parlamentu," zdôvodnil, prečo sa ešte s Babišom nechcel stretnúť. Zvažuje trestné oznámenie za nenávistné maily. "Je evidentné, že za tým stoja proruské servery," vyhlásil. Zeman reagoval, že podľa jeho informácií sa chystá žaloba na Drahoša za šírenie poplašnej správy. Zeman pred piatimi rokmi sľúbil, že si na Hrad prinesie len šoféra a tajomníka. Sľúbil tiež, že nebude udeľovať milosť vrahom a nebude verejne vystupovať proti vláde. "Prečo by vám ľudia mali teraz veriť?" pýta sa moderátorka. Kancelára si chcel vraj nechať, ale ten dovtedajší vraj odchádzal. Jiří Kajínek je podľa neho jediný prípad a "o jeho vine sú pochybnosti a už si odsedel 23 rokov". Bývalú vládu považuje za slabú, preto proti nej vystupoval. Moderátorka mu pripomenula aj vulgárne vyjadrenie smerom k služobnému zákonu. Vláda ho podľa neho "skur..la". Zeman naznačil, že zmena názoru je normálna. "Len zmena názoru a nesplnenie sľubu sú odlišné veci," ukončila tému moderátorka Witovská. Česká spoločnosť je rozdelená, za čo vo veľkej miere môže aj prezident. Podľa Zemana by mohli spoločnosť zjednotiť akcie, ktoré sa pri príležitosti stého výročia vzniku Československa budú konať na Hrade. "Aj predtým bola spoločnosť rozdelená, ľudia sa takisto hádali, takisto lietali vajíčka," povedal Zeman. Drahoš Zemanovi vytkol oslavy jeho blízkych spolupracovníkov v priestoroch Hradu, považuje ich za nedôstojné. "Predovšetkým by som pri stom výročí zmenil atmosféru v spoločnosti, pripomeňme si výročie ako spoločnosť, ktorá nebude rozdelená," zakončil Drahoš prvú časť diskusie. Predseda Senátu Milan Štěch by rád vedel, či by mal prezident podporiť niektorého kandidáta vo voľbách v susednej krajine. Zeman podporil v rakúskych prezidentských voľbách krajného pravičiara Norberta Hofera. Zeman k tomu povedal len to, že si to s víťazom volieb Alexandrom van der Bellenom vysvetlil. Drahoš medzi politikmi, ktorých považuje za blízkych rovnako ako po prvom kole spomenul Andreja Kisku, ktorý "vyhral nad politickým rutinérom". Spomenul potom nemeckého exprezidenta Joachima Gaucka, ktorého ako za sebe blízkeho označil aj Zeman. Predseda Poslaneckej snemovne Radek Vondráček by chcel vedieť, aká je vízia Európskej únie za desať rokov. Viac federalizácie? Dvojrýchlostná Európa? "Vždy som sa označoval za eurofederalistu," začal Zeman. "To znamená, že Európska únia by mala mať spoločnú zahraničnú a obrannú politiku, sociálne aj ekologické politiky. Mala by mať spoločnú ochranu vonkajšej hranice." Nechce, aby Únia oberala štáty o právomoci. Drahoš nie je eurofederalista, ako zdôraznil. Chcel by však, aby Česko bolo v Bruseli viac počuť. Utečencom chce pomáhať u nich doma, aby sa nemuseli prerozdeľovať podľa kvót. Referendum o zotrvaní v Únii odmieta, ľudové hlasovanie má podľa neho miesto len pri lokálnych a nie geopolitických otázkach. Podľa Zemana majú mať občania právo rozhodovať aj o týchto otázkach. V ďalšej časti moderátorka otvorila obálky s otázkami, ktoré si kandidáti pripravili navzájom. Prečo nechcete, aby ľudia rozhodovali v referende o zásadných otázkach, zaujíma sa Zeman. "Nejde o dôveru v ľudí. Referendum o zásadných otázkach je veľmi nebezpečné, ak sa nenastavia jasné pravidlá. Keď rozhodujeme pri lokálnych témach, dobre vieme, o čom rozhodujeme. Neviem, koľko občanov vie zhodnotiť, či má Česko vystúpiť z Únie alebo nie," argumentuje. O týchto otázkach majú podľa neho rozhodovať politici vo výboroch, ktorí sa tomu venujú na plný úväzok. "Veľká Británia je typickým príkladom výsledku takéhoto referenda," vyhlásil. Drahoš týmto podľa Zemana urazil britských občanov. "Ich slobodné rozhodnutie treba rešpektovať." Drahoš sa Zemana spýtal na rokovania s Vladimirom Putinom v Soči, presnejšie, čo konkrétne dohodol. "Dodávku 6000 traktorov Zetor v priebehu šiestich rokov," reagoval Zeman. Na stretnutí nebol český veľvyslanec v Rusku, bol tam však Nejedlý. "Na takúto podmienku by som nepristúpil," okomentoval to Drahoš. Nejedlý je podľa Zemana lepší odborník na traktory ako veľvyslanec Vladimir Remek. Druhou Zemanovou otázkou bolo, či ešte Drahoš dôveruje Miroslavovi Kalouskovi, ako sa vraj v minulosti vyjadril. "Nič také som nikdy nepovedal," odpovedal Drahoš. Povedal len, že s Kalouskom sa mu ako šéfovi akadémie vied dobre služobne rokovalo. Pre Zemana pripravil priamo brožúru jeho nepravdivých výrokov. "Výrok o Kalouskovi je len jedným z nich," poznamenal. "Ako často máte skreslené informácie." Zeman len zopakoval výrok, ktorý Drahoš pred chvíľou poprel. Drahoš sa Zemana spýtal na jeho výrok, že sto korún denne v nemocnici nikoho nezabije. Týka sa to aj dôchodcov? Zeman by vraj chcel, aby chudobným ľudom tieto poplatky odpustili. Drahoš zasadil výrok do kontextu. Zeman vraj hovoril o niekom, kto má priemerný dôchodok jedenásťtisíc korún a keď bude mesiac v nemocnici, odrátaných tri tisíc korún mu problémy nespôsobí. "Môj výrok vôbec nebol o dôchodcoch ale o poplatkoch za hospitalizáciu," povedal k tomu Zeman. Zeman na Drahoša vytiahol citát nemeckých novín, podľa ktorých je za prijímanie utečencov. "Vyjadrite sa jasne," vyzval ho prezident. Pri čítaní otázky vytiahol aj výtlačok novín. "Nikdy som nepovedal, že máme prijímať ekonomických migrantov," povedal zas jasne Drahoš. Pripomenul, že vláda Miloša Zemana v roku 1999 ponúkla tisícom moslimov z Kosova pracovné miesta. Zeman sa ohradil, že tento prísľub nevyslovil on, ale minister zahraničných vecí a sľub sa nikdy nenaplnil. "Nie som taký geniálny, ako vyzerám," vyhlásil Zeman s tým, že si nemôže pamätať vyjadrenia všetkých členov svojej vlády spred šestnástich rokov. Posledná Drahošova otázka sa týkala spomínanej Mynářovej previerky. Zeman zopakoval, že jeho kancelár sa voči neudeleniu previerky odvolal a čaká na rozhodnutie súdu. Rozhodnutie Národného bezpečnostného úradu o neudelení previerky je pritom už právomocné. "Vy ste opakovane hovoril, že ak kancelár nebude mať previerku, okamžite sa s ním rozlúčite," pripomenul Drahoš. "Žiadny zákon neprikazuje, aby kancelár mal bezpečnostnú previerku," tvrdí teraz Zeman. Mynáŕ previerku podľa neho nemá, lebo si z "frajeriny" požiadal o najvyšší stupeň, čo "som mu už vytkol". Drahoš sľúbil, že jeho kancelár bude mať previerku najvyššieho stupňa, ale zatiaľ neprezradil, kto ním bude. Na záver mali kandidáti možnosť naposledy sa prihovoriť voličom. Zeman: "Žijete v slobodnej spoločnosti, môžete slobodne rozhodovať. Prosím vás len o to, aby ste išli k voľbám, aj neúčasťou môžu ľudia ovplyvniť výsledok volieb." Drahoš: "Som kandidát, ktorý sa pozerá do budúcnosti, Miloš Zeman už nemá krajine čo ponúknuť, ale jeho poradcovia si od nej ešte môžu niečo zobrať, treba tomu zabrániť. Budem sa zaoberať témami, ktoré vás trápia, sociálne veci, bezpečnosť krajiny, kvalitné vzdelanie. Bude mi cťou byť vaším prezidentom." Voľby sa začínajú v piatok o 14. hodine, volebné miestnosti sa zatvoria presne o 24 hodín neskôr. Výsledky by mali byť známe v sobotu podvečer. Inaugurácia nového alebo staronového prezidenta sa koná 8. marca.


Európski ministri sa zišli, aby riešili problém s migráciou cez Stredozemné more

Populistický taliansky minister vnútra Matteo Salvini na rokovania neprišiel.

PARÍŽ. Európski ministri sa zišli v pondelok v Paríži, aby spolu našli riešenie spornej otázky, čo spraviť s migrantmi križujúcimi Stredozemné more. Taliani ich odmietajú prijať, iné krajiny tiež neprejavujú veľký záujem, čo vyústilo do politického patu. Na rokovaní sa zúčastňujú európski ministri vnútra a zahraničných vecí, chýba však populistický taliansky minister vnútra Matteo Salvini. Ten v tweete deň predtým vyjadril svoj nesúhlas s tým, aby Francúzsko a Nemecko určovali smerovanie migračnej politiky. Napísal tiež, že Taliani chcú byť "rešpektovaní". Francúzsko zdôrazňuje potrebu rozdelenia prichádzajúcich migrantov medzi európske krajiny. Migranti sa často plavia na chatrných člnoch pašerákov a zachraňujú ich mimovládne organizácie. Rokovania, ktoré inicioval francúzsky prezident Emmanuel Macron, predchádzajú jeho stretnutiu so šéfmi OSN pre utečencov a migráciu, ktoré sa uskutoční neskôr počas dňa.


Severná Kórea odpáli balistické strely počas Trumpovej inaugurácie

Severná Kórea chce vyslať Spojeným štátom strategické posolstvo.

SOUL. Severná Kórea zrejme plánuje čoskoro odpáliť dve medzikontinentálne balistické strely. Informovali o tom vo štvrtok juhokórejské médiá s odvolaním sa na armádne zdroje. Podľa predstaviteľov juhokórejských ozbrojených síl boli na mobilné odpaľovacie rampy v Severnej Kórei umiestnené dve rakety a predpokladá sa, že ide práve o medzikontinentálne balistické strely. Napísala to tlačová agentúra Jonhap. Hrozí skoré odpálenie týchto striel, ktoré sa bude pravdepodobne časovo zhodovať s piatkovou inauguráciou novozvoleného amerického prezidenta Donalda Trumpa, aby tak izolovaná Severná Kórea vyslala Spojeným štátom "strategické posolstvo", dodala agentúra Jonhap. Tieto informácie juhokórejskej armády však nie je možné nezávisle overiť, uviedol hovorca ministerstva obrany v Soule. Vodca Kórejskej ľudovodemokratickej republiky (KĽDR) Kim Čong-un začiatkom tohto mesiaca v novoročnom príhovore obyvateľom vyhlásil, že krajina sa už nachádza v posledných štádiách prípravy na skúšobné odpálenie medzikontinentálnych balistických striel. Tempo rozvoja severokórejskej armády sa zrýchlilo práve za vlády Kima, ktorý sa dostal k moci v roku 2011 po smrti svojho otca. Pchjongjang uskutočnil len v roku 2016 dva testy jadrových zbraní. Trump zareagoval na Kimov prejav slovami, že Severná Kórea nedosiahne jadrovou zbraňou až na oblasti Spojených štátov. "To sa nestane!" napísal Trump na Twitteri 3. januára.


V Číne sa do rieky zrútila časť mosta, dvaja ľudia sú nezvestní

PEKING. Na juhu Číny sa zrútila do rieky časť mosta. Dve autá skončili vo vode, pričom dvaja ľudia sú nezvestní. Polícia v meste Che-jüan uviedla, že 120 metrov dlhý úsek mosta sa zrútil v piatok ráno. Tlačová agentúra Sin-chua informovala, že dvaja strážnici zachránili 44-ročného muža. Zábery CCTV ukazujú, ako sa časť mosta zrútila počas niekoľkých sekúnd, pričom nehode predtým nič nenaznačovalo. Príčinu v súčasnosti vyšetrujú. Agentúra AP uviedla, že na juhu Číny si dážď a záplavy vyžiadali už 61 obetí, nie je však jasné, či rozvodnené rieky zapríčinili aj najnovší prípad.


Rozhodnutie súdu o mojej pokute bolo čisto politické, tvrdí Matovič

Šéf Obyčajných vyhlásil, že všetci súčasní ústavní sudcovia sú nominanti koalície či HZDS.

BRATISLAVA. Rozhodnutie Ústavného súdu SR o pokute pre lídra OĽaNO-NOVA Igora Matoviča za aktívnu živnosť bolo čisto politické. Na tlačovej konferencii to vyhlásil sám Matovič s tým, že II. senát Ústavného súdu pod vedením Ladislava Orosza mu dal najskôr za pravdu, ale súdne plénum rozhodlo inak. "Dnes vieme, že II. senát ÚS rozhodol, že som porušil ústavný zákon o ochrane verejného záujmu a musím zaplatiť pokutu vo výške šiestich mesačných platov. Rozhodnutiu tohto senátu však predchádzalo škandalózne uznesenie pléna, teda všetkých sudcov, ktoré zakázalo senátu mať vlastný názor," povedal Matovič. Podľa jeho slov z uznesenia pléna z 1. februára vyplýva, že senát Orosza sa najskôr stotožnil s Matovičovou obhajobou a konštatoval, že podnikanie má byť aktívna činnosť a výbor má preveriť, či naozaj aktívne podnikal. "Senát Ladislava Orosza nám dal za pravdu de facto vo všetkom, povedali, že sa musí skúmať, či poslanec aktívne podniká. Zákon však hovorí, že ak senát príde k názoru inému, ako predtým došli iné senáty, musí požiadať plénum o zjednocujúce stanovisko. Musia tak zasadnúť všetci dokopy a zistiť, kde je pravda. Nenašlo sa však sedem hlasov, a tak neboli schopní prijať zjednocujúce stanovisko. Tak napísali, že Oroszov senát má svoj názor zakázaný a môže si adoptovať skoršie rozhodnutia iných senátov. Ja sa pýtam na základe čoho?" odkázal Matovič. Šéf Obyčajných zároveň vyhlásil, že všetci súčasní ústavní sudcovia sú nominanti koalície či HZDS. "Bola to čisto politická otázka a v takejto situácii by mal byť ÚS baštou demokracie. Senát rozhodol, že mám pravdu a muselo sa zjednotiť stanovisko. Čím som takým ohrozením verejného záujmu? Čím som ho ohrozil, keď som mal mŕtvy živnostenský list na poličke a nepodnikal som?" pýtal sa. Matovič zároveň spresnil, že odvolať sa voči verdiktu súdu nemôže, jeho rozhodnutie rešpektuje, fyzicky ho však ešte nemá. "Dlhé roky sa prehliadalo, ak poslanci podnikali, boli konateľmi firiem. Nikomu to nevadilo, kým si niekto nevšimol, že som mal pár dní v roku 2013 formálne aktívnu živnosť, nemal som absolútne žiadne tržby" povedal. Exposlanec Národnej rady Miroslav Kadúc, ktorý Matoviča na Ústávnom súde zastupoval, zdôraznil, že podľa senátu "z citovaných legálnych definícií možno vyvodiť, že podnikateľ, živnostník, ktorý nevykonáva sústavnú činnosť na účely dosiahnutia zisku, nepodniká, preto ani nemôže porušiť ústavný zákon". "Senát tiež povedal, že treba vychádzať z legálnej definície podnikania, ktorá je v Obchodnom zákonníku alebo živnostenskom zákone. Zároveň povedal, že výbor musí najskôr zistiť, či poslanec aktívne vykonával činnosť za účelom dosiahnutia zisku. Senát nám teda dal vo väčšine vecí za pravdu," zdôraznil Kadúc. Ústavný súd však už v minulosti päťkrát v podobných prípadoch konštatoval, že "nie je podstatné, či verejný funkcionár mal z podnikateľskej činnosti príjem, ale či v tom období podnikal". Plénu sa podľa Kadúca zjednocujúce stanovisko nepodarilo prijať, preto odkázalo na tieto predchádzajúce rozhodnutia. "Od ÚS by som očakával ďaleko zodpovednejší prístup v takto zásadnej otázke, ktorá má vplyv na približne 2000 verejných funkcionárov. Tí sa musia riadiť rozhodnutiami, ktoré sú nejasné a povrchné," dodal Kadúc. Ústavnú súd potvrdil rozhodnutie výboru pre nezlučiteľnosť funkcií, ktorý v júni minulého roku uložil Matovičovi pokutu vo výške šiestich mesačných platov. Matovič odmietal pokutu vo výške takmer 12-tisíc eur zaplatiť a žiadal súd preskúmať rozhodnutie výboru. Nazdával sa, že ústavný zákon neporušil, lebo aktívne nepodnikal, hoci živnosť nemal pozastavenú. Vo veci rozhodol II. senát ÚS na neverejnom zasadnutí ešte 2. marca. Senát rozhodoval v zložení Ladislav Orosz (predseda), Ľudmila Gajdošíková a Lajos Mészáros. Matovič mal pred časom živnosť opäť obnovenú a opäť sa tak dostal na program parlamentného výboru. Pre opakované porušenie ústavného zákona o konflikte záujmov mu hrozí strata poslaneckého mandátu.


Europoslanci sa dožadujú tvrdších sankcií proti Rusku

Dôvodom je dianie v Sýrii, kde dochádza k hrubému porušovaniu ľudských práv.

BRUSEL. Líder politickej skupiny liberálov a demokratov (ALDE) v Európskom parlamente (EP) Guy Verhofstadt dnes oznámil, že na základe ním iniciovaného koordinovaného postupu viacerých politických frakcií v EP zaslal list predsedovi Európskej rady Donaldovi Tuskovi. Vyzýva v ňom na prijatie tvrdších sankcií proti Rusku počas dvojdňového summitu EÚ, ktorý sa začne vo štvrtok. Dôvodom je ruská účasť na vojnovom dianí na severe Sýrie. V liste, ktorý okrem šéfa ALDE podpísal aj predseda Európskej strany ľudovcov (EĽS) v europarlamente Manfred Weber a šéfka frakcie Zelení/EFA Rebecca Harmsová, sa uvádza potreba vyvinúť silnejší tlak zo strany EÚ na Rusko, aby Moskva rešpektovala rezolúcie Bezpečnostnej rady OSN, ktoré podpísala s ohľadom na dianie v Sýrii. Dokument z europarlamentu víta strategickú politickú diskusiu o vzťahoch s Ruskom, ktorá je na pracovnom stole Európskej rady, zároveň však zdôrazňuje, že EÚ potrebuje vyvinúť konkrétny vplyv na zastavenie ruských vojnových zločinov v Sýrii.


USA zvýšili clá, obchodné rozhovory s Čínou pokračujú

Američania zvýšili clá z desať na 25 percent.

WASHINGTON. Spojené štáty od polnoci miestneho času (6:00 SELČ) zaťažili dovoz čínskeho tovaru v ročnom objeme 200 miliárd dolárov clom vo výške 25 percent. Doteraz bolo clo desať percent. Čína podľa agentúry Reuters vyslovila nad zvýšením ciel poľutovanie a uviedla, že bude nútená urobiť odvetné kroky. Vo Washingtone medzitým pokračujú americko-čínske rozhovory, ktoré za čínsku delegáciu vedie vicepremiér Liou Che. CNN vo štvrtok uviedla, že pokiaľ sa dvojdňové rozhovory, ktoré v piatok vo Washingtone skončia, budú dobre vyvíjať, USA zrejme nové clá uplatňovať nebudú. V piatok však CNN informovala, že nič nenasvedčuje tomu, že by prezident Donald Trump chcel zvýšenie ciel pozdržať. Podľa agentúry Bloomberg rokovania priniesli len nepatrný pokrok. Ešte pred začiatkom štvrtkových rozhovorov Trump povedal, že dostal od svojho čínskeho kolegu Si Ťin-pchinga list. Trump tiež vyhlásil, že verí tento týždeň sa podarí uzavrieť obchodnú dohodu. Trump sa vo štvrtok stretol s americkým obchodným splnomocnencom Robertom Lighthizerom a ministrom financií, aby spolu prerokovali možnosti, ako predísť neúspešným rozhovorom o dohode. Prezident povedal, že rozhovory sa Čína snaží sabotovať tým, že chce znovu otvoriť už dohodnuté časti.


Trump chce zrušiť nariadenie o rasovom hľadisku pri prijímaní na školy

Zmena by školám umožnila zaujať rasovo neutrálny prístup k študentom.

WASHINGTON. Administratíva amerického prezidenta Donalda Trumpa chce zrušiť nariadenie z čias vlády Baracka Obamu, ktoré vyzývalo školy, aby pri prijímaní brali do úvahy rasu uchádzača. Informovala o tom v utorok agentúra AP s odvolaním sa na nemenovaného amerického predstaviteľa. Takáto zmena by školám a univerzitám umožnila zaujať rasovo neutrálny prístup k študentom, ktorých zvažujú prijímať. Oficiálne oznámenie sa očakáva ešte v utorok od zástupcov rezortov spravodlivosti a školstva, uviedol predstaviteľ, ktorý si neželal byť menovaný, pretože plán nebol ešte zverejnený. O tejto zmene informoval ako prvý denník The Wall Street Journal.


ZABUDNUTÉ BESTSELLERYJán Čomaj: Počmáraný život

Dnes sa stávajú bestsellermi vyfantazírované krimiromány zo Škandinávie. Pred päťdesiatimi rokmi sa bestsellerom stala kniha skutočných príbehov, napísaná elitným slovenským novinárom.

Nejaký chlapík vylezie na kopec nad Hriňovou, tam sa poleje šiestimi fľašami benzínového čističa škvŕn, a potom sa zapáli. Zhorí tak, že polícia až po štyroch dňoch pátrania zistí, kto to vlastne bol. Alebo iné: riaditeľ základnej školy v Matiašovciach sa zamiluje do riaditeľky materskej školy, a keďže mu nič lepšie nenapadne, zadusí svoju manželku v spánku. Ich dcérka pritom spí vo vedľajšej posteli. A ďalší príbeh: mladík, výborný žiak a talentovaný hudobník, odíde z vysokej školy v Nitre do Ostravy a tam začne kariéru násilníka a zlodeja, ktorá sa skončí vraždou. Dostane trest smrti a má len dvadsaťjeden rokov, keď ho v Prahe na Pankráci obesia. Toto sú len tri z jedenástich temných príbehov, ktoré nájdete v knihe Počmáraný život (1967). Pri ich čítaní len ťažko uveríte, že vyšla práve pred päťdesiatimi rokmi, v čase optimistického „socializmu“, keď sa všetko povinne maľovalo na ružovo. V tejto knihe nie je nič prikrášlené, ale ani pridané na efekt či pre senzáciu. Keďže ju napísal novinár, jeho ako autora, ale aj čitateľov zaujímala len pravda – ako a prečo sa to všetko stalo. Ján Čomaj (1935) napísal svoju knihu, keď mal 32 rokov, a už vtedy bol elitným reportérom denníka Smena. Písať preň začal už ako 19-ročný, začiatkom šesťdesiatych rokov vydal dve útle knihy a tretia, Počmáraný život, vznikla ako vedľajší produkt jeho novinárčiny. „Knihu som zostavil zo svojich reportáží v novinách, k niektorým veciam som sa však musel vrátiť, aby som zistil viac podrobností. Tých šesť, sedem strojopisných strán, ktoré uniesli noviny, nestačili do knihy. Okrem toho bolo treba text komponovať takmer ako prózu, čiže potreboval som bližšie poznať charakter ľudí, o ktorých som písal a ak sa dalo, aj osobne ich poznať. Nemohol som vychádzať len zo súdnych spisov,“ hovorí dnes 82-ročný reportér, momentálne píšuci svoje pamäti v Šaštíne, kde býva. Koniec päťdesiatych a takmer celé šesťdesiate roky boli zlatým vekom slovenskej reportáže. Najlepší reportéri a novinári ich písali nielen pre denníky ako Smena, Pravda či týždenník Kultúrny život, ale vychádzali im aj knižne a z mnohých sa stali bestsellery: stačí spomenúť Mňačkove Oneskorené reportáže, ktoré vyvolali medzi komunistickou vrchnosťou škandál a rozčúlené otázky, že kto povolil túto knihu vydať. Reportážne knihy vydali aj Gavril Gryzlov, Slavo Kalný či Vladimír Ferko. Po prvej čisto reportážnej knihe napísal Roman Kaliský svoj legendárny bestseller Obžalovaný, vstaňte! (1964), čerpajúci námety zo súdnych siení. Jej obrovský úspech posmelil aj Jána Čomaja: „Kaliský nám, o pol generácie mladším novinárom ukázal, že sú témy odjakživa pre noviny ako stvorené a treba sa im venovať. Súdničky sme písali prakticky všetci, ja sám som často sedával na súdnych pojednávaniach, ale veľa tipov nám nosili aj čitatelia. Smena bola vtedy taký populárny denník, že ľudia chodili do redakcie a prinášali nám príbehy o hrôzostrašných krivdách, ktoré zažili ich príbuzní či rodičia v päťdesiatych rokoch. Boli to nesmierne zaujímavé a vážne témy a medzi ne určite patrila aj kriminálna tematika.“ Počmáraný život nie je zostavený len z kriminálnych prípadov. Väčšina príbehov sú silné ľudské drámy až tragédie, pričom každá z nich je spracovaná iným originálnym spôsobom. V prvej osobe je napísaná spoveď mladého dievčaťa, ktoré odišlo nakrúcať filmy do Prahy a napokon skončilo ako prostitútka (Romanca pre Mariku). Medzi najsilnejšie texty patrí tragický príbeh Arnošta Garlattyho, herca, na ktorého si dnes spomenú už len tí najstarší – žena mu aj s deťmi skočila pod vlak a on sám sa obesil (Autobus ide ďalej). Slzu z oka vytlačí príbeh nazvaný Gita, dcéra človeka, o žene, ktorú ako malé dieťa matka hodila do Váhu, no ona akoby zásahom vyššej moci prežila a po dlhých rokoch sa stretla so svojou rodinou. A úsmev vyvolá trojpríbeh (Traja synovia Ostapovi) o priam geniálnych podvodníkoch, ktorí kradli v malom, ale veľmi úspešne. V roku 1967 už vo vydavateľstvách vedeli, že žáner súdničky priťahuje čitateľov, a preto prvé vydanie Počmáraného života vyšlo v náklade osemtisíc kusov, po ktorom sa len zaprášilo. Keď kniha vyhrala súťaž časopisu Knižný magazín o knihu roka, vyšlo v roku 1968 aj druhé vydanie (12-tisíc kusov) a Ján Čomaj dosiahol nielen spoločenské uznanie, ale aj finančné: „Viete, v novinách ste sa mohli aj zodrať, zarábali ste prd. Vďaka tejto knihe som si kúpil v Devíne dvadsaťárovú záhradu aj s domčekom. O tom môžu dnešní autori len snívať.“ Jeho sen sa však skončil po roku 1969 – komunistický režim ho ako nepohodlného vyhodil z novín a Počmáraný život sa na vyše dvadsať rokov stal jeho poslednou knihou. K písaniu sa Ján Čomaj vrátil až po roku 1989 a publikoval úctyhodné množstvo kníh literatúry faktu. Medzi nimi sa vyníma temná kniha Čakanie na koniec (2006), príbehy doživotne odsúdených vrahov, sediacich v leopoldovskej väznici. Je to akoby pokračovanie Počmáraného života, síce omnoho bezútešnejšie a tragickejšie, ale potvrdzujúce, že zločin páchajú ľudia zo stále rovnakých pohnútok a je jedno, či žijú v demokracii, alebo totalite. Slovenský novinár, scenárista a spisovateľ, autor literatúry faktu. V šesťdesiatych rokoch patril medzi novinársku špičku, po roku 1969 mal zákaz publikovania a pracoval v robotníckych profesiách. Do novín a k publikovaniu sa vrátil až po revolúcii v roku 1989. Výber z tvorby: O knihe V reportážne rekonštruovaných príbehoch ukázal odvrátenú tvár spoločnosti; priniesol príbehy, na ktorých ukázal, ako málo tzv. socialistický štýl života prenikol do niektorých skupín spoločnosti, koľko temného iracionálna zostáva v jednotlivcoch a ako zlyhávajú spoločenské mechanizmy, ktoré mali viesť k ich prevýchove. Počmáraný život okrem tematickej objavnosti bol aj ukážkou Čomajovho reportérskeho umenia, schopnosti využiť príbehový detail, presne zoradiť fakty a prostredníctvom nich dosiahnuť silný emocionálny účinok aj v žánri literatúry faktu.


USA zavádza obmedzenia na službu transrodových vojakov v armáde

WASHINGTON. Ministerstvo obrany USA vydalo v utorok obežník, ktorý bude mať za následok obmedzenie služby transrodových osôb v americkej armáde. Ide o problematiku, ktorá je stále predmetom súdnych sporov. Ako v noci na stredu informovala agentúra Reuters, tieto opatrenia nadobudnú platnosť 12. apríla. Na ich základe budú zo služby v armáde prepustené tie transrodové osoby, ktoré žiadajú o hormonálnu liečbu alebo zákrok na zmenu pohlavia. Memorandum, podpísané Davidom Norquistom - momentálne druhým mužom v hierarchii Pentagónu -, však umožní vydávať výnimky v jednotlivých prípadoch. Spomínaný krok ministerstva už medzičasom vyvolal kritiku zo strany demokratky Nancy Pelosiovej, dodal Reuters. Osoby so zmeneným pohlavím mohli do služby v americkej armáde vstúpiť od roku 2016, keď im to povolil bývalý minister obrany Ash Carter z vlády Trumpovho predchodcu Baracka Obamu. Najznámejšou takouto osobou bola Chelsea Manningová, ktorá ešte ako vojak Bradley Manning poskytla serveru WikiLeaks tajné armádne dokumenty. Obamov nástupca, prezident Donald Trump, však v júli 2017 oznámil, že nedovolí, aby v americkej armáde pôsobili v akejkoľvek úlohe transsexuáli, teda ľudia, ktorí podstúpili zákrok na zmenu pohlavia. Toto rozhodnutie zdôvodnil vysokými lekárskymi nákladmi a možným "rozvratom v ozbrojených silách". Vlani v marci Pentagón tento plán zrevidoval tak, že službu v armáde zakázal nie všetkým transrodovým osobám, ale tým, ktoré podstúpili alebo vyžadujú chirurgický zákrok na zmenu pohlavia. Trump sa s týmto plánom stotožnil. Organizácie na ochranu ľudských práv však tento návrh napadli a súdy - vrátane odvolacích - ich žalobám vyhoveli. V januári tohto roku však americký Najvyšší súd verdikty nižších súdov zrušil, a to zásluhou prevahy konzervatívnych sudcov, ktorí majú po zvolení sudcu Bretta Kavanaugha v deväťčlennom súdnom grémiu piatich zástupcov. Podľa amerických zdrojov je v armáde USA v aktívnej službe 2500-7000 transrodových osôb. V zálohe je ďalších 1500-4000 takýchto ľudí.


Učiteľka dostala list od Trumpa. Opravila v ňom gramatiku a poslala ho naspäť

Trump učiteľke poslal zoznam opatrení, ktoré prijal po streľbe na Floride.

NEW YORK. Stredoškolská učiteľka angličtiny Yvonne Masonová poslala list americkému prezidentovi Donaldovi Trumpovi, v ktorom ho žiadala, aby navštívil rodiny pozostalých po streľbe na floridskej škole. Trump jej začiatkom mája poslal však len zoznam opatrení, ktoré sa po streľbe rozhodol prijať. Navyše, list bol podľa učiteľky zle formulovaný, píše denník New York Times. Trump jej žiadosť vôbec nebral vážne a vety v liste boli nejasné a pojmy nedostatočne vysvetlené, tvrdí Masonová. Americký prezident vraj tiež nesprávne používal v niektorých slovách veľké písmená. Kvalitu listu porovnala s odpoveďami od iných popredných politikov, ktoré dostala v minulosti. Na rozdiel od Trumpovej odpovede sa pri ich čítaní cítila dôležito. Šesťdesiatjedenročná učiteľka z Atlanty opravený list zverejnila na Facebooku a následne ho poslala naspäť do Bieleho domu. Fotografia s opravenými chybami sa na sociálnych sieťach rýchlo rozšírila a Masonová dostala množstvo pozitívnych aj negatívnych reakcií. New York Times požiadal Biely dom o reakciu, no zatiaľ sa k listu bližšie nikto nevyjadril. Vo februári zastrelil na floridskej škole bývalý študent Nikolas Cruz sedemnásť ľudí. Na študentov pálil poloautomatickou puškou AR-15. Zbraň mal v legálnom vlastníctve, a to napriek tomu, že bol psychicky nestabilný.


Hovorkyňa ruského ministerstva vyzvala, aby sa zverejnili prepisy Obamových telefonátov

Biely dom nedávno zverejnil prepis rozhovoru Trumpa so Zelenským.

MOSKVA. Hovorkyňa ruského ministerstva zahraničných vecí Marija Zacharovová vyzvala na zverejnenie prepisov telefonických rozhovorov a rokovaní bývalého amerického prezidenta Baracka Obamu so svetovými lídrami. Podobne, ako bol zverejnený prepis rozhovoru medzi prezidentmi USA a Ukrajiny Donaldom Trumpom a Volodymyrom Zelenským. Zacharovová podľa agentúry TASS zdôraznila, že medzinárodné spoločenstvo má stále nezodpovedané otázky ohľadom mnohých "medzinárodných konfliktov týkajúcich sa činnosti Obamovej administratívy, ktoré viedli k humanitárnym katastrofám, najmä na Blízkom východe a v severnej Afrike". Zacharovová tiež poukázala na zásadný rozdiel medzi Trumpom a Obamom v ich názoroch na svetovú politiku. Pripomenula nedávny Trumpov prejav na Valnom zhromaždení OSN, v ktorom povedal, že každý môže mať vlastné záujmy a môže ich brániť. Hovorkyňa ruského rezortu diplomacie povedala, že "Obama nedal svetu takú šancu, a to je rozdiel v prístupoch (Trumpa a Obamu)." V USA sa od minulého týždňa vedie voči Trumpovi nové vyšetrovanie. Tentoraz je podozrivý, že počas telefonického rozhovoru so Zelenským pod hrozbou zastavenia vojenskej pomoci Ukrajine naliehal, aby na Ukrajine začali stíhanie voči Josephovi Bidenovi a jeho synovi Hunterovi, ktorý obchodoval s jednou z ukrajinských firiem. Biely dom minulý týždeň zverejnil hrubý prepis rozhovoru medzi prezidentmi, ktorý sa uskutočnil 25. júla. Prepis potvrdil, že Trump opakovane nabádal Zelenského, aby spolupracoval s jeho osobným právnikom Rudym Giulianim a ministrom spravodlivosti Spojených štátov Williamom Barrom pri vyšetrovaní namierenom voči bývalému americkému viceprezidentovi Joeovi Bidenovi, ktorý je Trumpovým politickým súperom. Trump v tomto rozhovore vyjadroval nepodložené podozrenie, že Biden chcel zasahovať do vyšetrovania ukrajinskej prokuratúry, týkajúceho sa jeho syna Huntera. V tejto súvislosti tiež Zelenskému potvrdil, že niekoľko dní predtým nariadil zmraziť pomoc Ukrajine v hodnote takmer 400 miliónov dolárov. Konverzácia oboch prezidentov je jedným z predmetov sťažnosti, ktorú podal americkému Kongresu nemenovaný informátor v polovici augusta. Na základe sťažnosti začala predsedníčka Snemovne reprezentantov Nancy Pelosiová v utorok konanie smerujúce k tzv. impeachmentu Trumpa.


Dobré ráno: Europol prelomil šifrovanie na Kočnerovom mobile

Europol prelomil šifrovanie aplikácie Threema na mobile Mariana Kočnera. Správy alebo telefonáty cez túto appku by mohli výrazne pomôcť polícii pri vyšetrovaní toho, kto si objednal vraždu Jána Kuciaka.  Práve telefonáty v období vraždy Jána Kuciaka na telefóne Kočnera chýbajú, pretože mohol komunikovať cez šifrovanú Threemu. Znamená to, že aplikácia už nie je bezpečná alebo len Europol uhádol Kočnerove heslo? Odpovieme s odborníkom na počítačovú bezpečnosť spoločnosti ESET Ondrejom Kubovičom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Do štvrtého kola voľby ústavných sudcov sa prihlásilo 16 kandidátov. Poslanci ešte musia zvoliť šiestich, z ktorých si bude vyberať už nová prezidentka Zuzana Čaputová. Takmer všetci už kandidovali, medzi nimi napríklad Radoslav Procházka, Edita Pfundtner, Libor Duľa, Michal Ďuriš, či Ladislav Duditš. Voľba má byť na júnovej schôdzi. Pribudlo takmer 3000 hektárov chráneného územia, kde žije hlucháň hôrny. Na Slovensku sme tohto najväčšieho tetrovitého vtáka na svete takmer vyhubili a v roku 2015 bolo posledných 900 jedincov. Pre rozsiahlu ťažbu dreva, kvôli ktorej vymieral, začala voči Slovensku konanie aj Európska komisia. Plot pred americkou ambasádou v historickom centre Bratislavy zostane. Magistrát veľvyslanectvu predĺžil nájom o ďalšie tri roky. Mesto chce rokovať s ambasádou o presťahovaní ich sídla z centra mesta, aby bolo do šiestich rokov jasné, kam sa presťahuje. Dočasnou kancelárkou v Rakúsku bude predsedníčka ústavného súdu Brigitte Bierleinová. Oznámil to Alexander van der Bellen. 69-ročná Bierleinová má s vládou odborníkov doviesť krajinu k predčasným voľbám, ktoré sú naplánované na september. V Bratislave platí výstraha prvého stupňa pred povodňami. Hladina Dunaja stúpla za pár hodín o 20 centimetrov, hladina už dosahuje takmer sedem metrov. Problémy so spadnutými stromami a odčerpávaním vody majú aj v Banskobystrickom a Nitrianskom kraji.   Ak vás zaujímajú témy o životnom prostredí, na Netflixe je už dlhšie dokumentárny film z produkcie Leonarda DiCapria. Je to smutný príbeh posledných horských goríl v národnom parku v Kongu, kde hrozí, že európske spoločnosti skorumpujú vládu a dostanú povolenia na ťaženie nerastných surovín. Virunga je síce z roku 2014, ale je stále aktuálna, ba čo viac, možno vlastne ešte aktuálnejšia než pred piatimi rokmi. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Navracanie migrantov do Mexika môže pokračovať, rozhodol súd

Žiadateľov o azyl môžu posielať späť do Mexika, aby tam počkali na výsledok.

SAN DIEGO. Americký federálny odvolací súd v piatok dočasne pozastavil výkon predbežného opatrenia, ktoré vydal iný súd v neprospech regulácie umožňujúcej orgánom Spojených štátov posielať žiadateľov o azyl naspäť do Mexika, aby tam čakali na výsledok svojho azylového konania. Informovala o tom tlačová agentúra AP. Predbežné opatrenie vydané začiatkom týždňa federálnym súdom v Kalifornii malo vstúpiť do platnosti práve v piatok, vláda prezidenta Donalda Trumpa však proti nemu podala odvolanie. Trojčlenný senát odvolacieho súdu teraz určil lehotu do budúceho utorka, aby skupiny obhajujúce občianske slobody predložili argumenty, prečo by malo byť spomínané predbežné opatrenie uplatnené. Vláda má zase do stredy vyargumentovať súčasnú politiku voči azylantom, ktorú zaviedla v januári. Na základe tejto politiky môžu byť žiadatelia o azyl posielaní späť do Mexika, aby tam počkali na výsledok svojho azylového konania v Spojených štátoch. Podľa sudcu, ktorý rozhodol o pozastavení navracania, ide o porušovanie amerického práva, keďže sa nezohľadňujú nebezpečenstvá, ktorým migranti v Mexiku čelia. Trumpova vláda však označila takýto prístup za nesprávny a ohrozujúci verejnosť v čase humanitárnej krízy na americko-mexickej hranici.


Niektorí idú ďalej, no nie my. Avengeri sa nevzdávajú ani v novom traileri

BRATISLAVA. Záverečná sa nezadržiteľne blíži. Kým väčšinu roka 2018 bolo tajomstvom, ako sa bude volať pokračovanie ságy Avengers, vo februári už poznáme aj dátum premiéry. Prvý trailer ukazoval osud Iron Mana strateného vo vesmíre či Captaina Americu trúchliaceho nad stratou viacerých priateľov. Nová ukážka ide v príbehu o niečo ďalej. Nie však míľovými krokmi. Video láka fanúšikov najmä na odhodlanie, s ktorým sa pozostalí superľudia vrhajú do najväčšej vojny svojich životov. Padne aj veta: "Niektorí sa dokážu povzniesť, no nie my." Tridsaťsekundovka mala premiéru počas Super Bowlu, vyvrcholenia najväčšej futbalovej ligy v Spojených štátoch amerických. Novinka Avengers: Endgame nadväzuje na záver vlaňajšieho kinohitu Avengers: Infinity War. V ňom hlavný záporák Thanos lusknutím prstov preriedil počty živých bytostí vo vesmíre o päťdesiat percent. Výnimkou neboli ani niektorí hrdinovia ako Spider-Man, Dr. Strange či Peter Jason Quill známy ako Star-Lord, veliteľ Strážcov galaxie. Vo finále jednej z najpopulárnejších marveloviek sa tak črtá otázka, či zostávajúci členovia tímu dokážu vrátiť mŕtvych alebo ich aspoň pomstia. O sile značky Avengers svedčí viacero míľnikov, ktoré v roku 2018 prekonala. Začiatok vojny medzi dobrom a zlom zarobil po celom svete viac ako dve miliardy amerických dolárov (v prepočte niečo cez 1,7 miliard eur). Vďaka tomu sa film stal štvrtým najpredávanejším v histórii, pričom mal najvyšší zisk spomedzi všetkých, ktoré mali vlani premiéru. Zároveň ide o najúspešnejšiu snímku z takzvaného marvelovského kinematografického vesmíru známeho pod skratkou MCU. Okrem toho je aj najlepšie zarábajúcim trhákom so superhrdinovskou tematikou. Zvyšní Avengers prídu do slovenských kín 25. apríla. Marvel Cinematic Universe zahŕňa filmy, ktoré vznikli na základe komiksov spoločnosti Marvel. Pre najúplnejší kontext je dôležité sledovať ich v chronologickom poradí vzniku:


Molekuly na mobiloch odhalia, čo jete a či užívate lieky

NEW YORK. Molekuly látok, ktoré sa nachádzajú na mobilnom telefóne, môžu odhaliť ohromujúce množstvo informácií o zdraví a životnom štýle majiteľa - vrátane toho, akému jedlu dáva prednosť, či aké užíva lieky. Vyplýva to z výskumu kalifornských vedcov, ktorí na 40 mobilných telefónoch, ktoré testovali, objavili stopy všetkého. Od kofeínu a korenia, až po telové mlieka či antidepresíva, napísal spravodajský server BBC News. Podľa vedcov zanechávame stopy molekúl, chemikálií a baktérií na všetkom, čoho sa dotkneme. A dokonca ani dôkladné umytie rúk nezabráni ich prenosu na predmety každodennej potreby. S využitím techniky nazvanej hmotnostná spektrometria tím vedcov z Kalifornskej univerzity testoval 500 vzoriek odobratých z mobilných telefónov dospelých dobrovoľníkov. Tieto vzorky potom porovnali s molekulami z identifikačnej databázy a zostavili "profil životného štýlu" každého majiteľa telefónu. Výsledky boli veľmi zaujímavé, uviedla doktorka Amina Bouslimaniová, ktorá sa na štúdii podieľala. "Analýzou molekúl, ktoré nechali na svojich telefónoch, sme dokázali napríklad povedať, že dotyčná osoba je s väčšou pravdepodobnosťou žena. Používa luxusnú kozmetiku, farbí si vlasy, pije kávu, má radšej pivo ako víno, má rada korenené jedlo, lieči sa na depresiu, nosí krém s ochranným slnečným faktorom a používa repelent. Z toho sa dá usudzovať, že trávi veľa času vonku - a podobne," dodala. Väčšina z molekúl sa pravdepodobne na mobilné telefóny prenáša z kože, rúk a potu ľudí. Predchádzajúce výskumy zistili, že repelenty proti komárom a krémy s ochranným slnečným faktorom nechávajú stopy na ľudskej koži obzvlášť dlho - dokonca aj niekoľko mesiacov od posledného použitia. Testovacia metóda by podľa autorov štúdie mohla pomôcť napríklad identifikovať majiteľa predmetu - a to nielen mobilného telefónu - aj v prípade, že chýbajú odtlačky prstov. Poslúžiť by tiež mohla na kontrolu, či pacienti užívajú predpísané lieky, alebo poskytnúť užitočné informácie o tom, či a do akej miery je človek vystavený znečisťujúcim látkam. Vedci sa teraz chcú sústrediť na ďalší výskum zameraný na rozšírenie údajov o širokej škále baktérií pokrývajúcich ľudskú kožu a toho, čo o nás môžu prezradiť. Podľa autora štúdie profesora Pietera Dorresteina na koži priemerného človeka žije najmenej tisíc rôznych mikróbov na stovkách rôznych miest tela.


V USA vyhodil otec počas svadobného dňa svojej dcéry do vzduchu vlastný dom

Podľa doterajších informácií muž spáchal samovraždu.

EDGEWOOD. V americkom meste Edgewood v štáte Pennsylvania muž vyhodil do vzduchu vlastný dom počas svadobného dňa svojej dcéry. Tamojšie úrady uviedli, že majiteľ krátko pred explóziou a následným požiarom stál pred domom, no niekoľko hodín nemohli nájsť jeho telo, čo sa im napokon podarilo. Podľa doterajších informácií spáchal samovraždu, pričom v suteréne odpojil plynové potrubie. Rodina bola v tom čase na svadbe.Polícia prezradila, že v dome už bola aj v minulosti, pričom riešila "domáci konflikt spojený so psychickou poruchou". Bližšie detaily však neprezradili.Požiar poškodil aj vedľajší dom, ktorý len nedávno predali a do ktorého sa čoskoro plánovala nasťahovať nová rodina.


Ford plánuje začať vyrábať niektoré modely v Číne

Divízia vozidiel Lincoln americkej automobilky Ford Motor plánuje začať s výrobou SUV modelov v Číne do konca roka 2019.

PEKING, BRATISLAVA. Divízia luxusných vozidiel Lincoln americkej automobilky Ford Motor plánuje začať s výrobou SUV modelov v Číne do konca roka 2019. Ford chce tak zvýšiť svoj podiel na najväčšom svetom trhu s autami a dobehnúť svojich rivalov z Nemecka aj USA. Ford chce v čínskej továrni vyrábať nové športovo-úžitkové modely, ktoré budú prispôsobené vkusu domácich klientov. Spoločnosť Lincoln China vo svojom vyhlásení uviedla, že v rámci expanzie využije už existujúci závod, ktorý Ford prevádzkuje spolu s čínskou spoločnosťou Chongqing Changan Automobile. Americký koncern vozidlá Lincoln zatiaľ do Číny dováža. V roku 2016 však dopyt po nich v tejto ázijskej krajine vyskočil o takmer 180 %.Presťahovanie výroby za klientmi do Číny je tak ďalším krokom, uvádza sa vo vyhlásení Lincoln China. Ďalšie podrobnosti divízia luxusných áut amerického koncernu nezverejnila. Hovorca Fordu odmietol odpovedať na otázky týkajúce sa konkrétnych modelov a objemu výroby, povedal len, že pôde o modely SUV.


Zadržaný migrant z Mexika zomrel v texaskej nemocnici

Muž vo veku 45 rokov sa v čase svojej smrti nachádzal vo väzbe.

WASHINGTON. Migrant z Mexika, ktorého zadržali pri opakovanom ilegálnom prekročení hraníc do USA, zomrel v utorok v nemocnici v štáte Texas. Muž vo veku 45 rokov sa v čase svojej smrti nachádzal vo väzbe, informovali v pondelok miestneho času oficiálne miesta. Podľa agentúry DPA sa už predtým sťažoval na zdravotné problémy. Presná príčina úmrtia sa musí ešte vyšetriť. Po smrti dvoch detí z Guatemaly z vlaňajšieho decembra je tento Mexičan treťou osobou v priebehu troch mesiacov, ktorá zomrela v počas väzby, uviedli americké médiá. Mexičana chytila 2. februára texaská polícia na hraničnom priechode Roma. Muž požiadal o zdravotnú pomoc. Následne ho previezli do nemocnice a po krátkom čase dali opäť do väzby. Nasledujúci deň sa znova dostal do nemocnice, kde mu lekári diagnostikovali cirhózu pečene a zlyhávanie srdca. Muž v utorok zomrel. Zastupujúci hovorca Úradu colnej a pohraničnej ochrany (CBP) Andrew Meehan označil smrť mexického migranta za "tragédiu". CBP sa aj naďalej zasadzuje za "bezpečnú a humánnu starostlivosť" o osoby nachádzajúce sa vo väzbe.


Saský premiér odstúpi z čela vlády a krajinskej organizácie CDU

Tillichova demisia súvisí s neuspokojivým výsledkom saských kresťanských demokratov v parlamentných voľbách.

DRÁŽĎANY. Predseda krajinskej vlády v nemeckej spolkovej krajine Sasko, Stanislaw Tillich v stredu v Drážďanoch avizoval demisiu s tým, že v decembri odovzdá svoju funkciu "do mladších rúk". Informáciu priniesli Stredonemecký rozhlas (MDR) a tlačová agentúra DPA. Politik lužickosrbskej národnosti sa súčasne už nebude uchádzať o zvolenie za predsedu krajinskej organizácie Kresťanskodemokratickej únie (CDU) v Sasku. Nástupcom Tillicha (58), ktorý stojí na čele saskej krajinskej vlády od mája 2008, by sa podľa mediálnych informácií mal stať tak vo funkcii krajinského premiéra, ako aj predsedu krajinskej organizácie CDU Michael Kretschmer (42). Tillichova prekvapujúca demisia súvisí podľa znalcov pomerov s neuspokojivým výsledkom saských kresťanských demokratov v septembrových parlamentných voľbách. Už niekoľko dní sa v Sasku špekuluje o väčšej rekonštrukcii tamojšieho vládneho kabinetu. Najsilnejšou politickou stranou vo voľbách do Spolkového snemu (Bundestagu) z 24. septembra sa na území Saska stala Alternatíva pre Nemecko (AfD).